text:
मुजफ्फरपुर। बहुप्रतीक्षित मोतीझील ओवरब्रिज क उद्घाटन 10 जून कए भ रहल अछि। मुख्यमंत्री नीतीश कुमार वीडियो कांफ्रेंसिंग क माध्यम स शुक्रदिन पूर्वाह्न 11 बजे पुल क लोकार्पण करताह। एकरा लेल चंद्रलोक चौक दिस ठाकुर नर्सिग होम क समीप डिस्पले बोर्ड लगाउल जा रहल अछि, जेकर स्क्रीन पर आम लोग मुख्यमंत्री क संदेश सुनि सकत। शिलापट लगाउल जा रहल अछि आ ओहि ठाम स्थानीय अतिथि लेल बैसबाक व्यवस्था कैल जा रहल अछि। सरकार स मंजूरी भेटलाक बाद आनन-फानन मे जिला प्रशासन आ इरकॉन क अधिकारी क बैठक मे इ फैसला लेल गेल। जिलाधिकारी संतोष कुमार मल्ल कहला जे पहिने मुख्यमंत्री स एहि ठाम एबा लेल समय मांगल जा रहल छल, मुदा आब वीडियो कांफ्रेंसिंग स उद्घाटन करबाक फैसला लेल गेल अछि।
मुख्य पृष्ठ समाचार मोतीझील ओवरब्रिज क लोकार्पण 10 जून कए


c: text/html

text:
अजरा अकिन
अजरा अकिन (जन्म ८ दिसम्बर १९८१) एक टर्कीस-डच अभिनेत्री, नर्तकी, मोडल आ सौन्दर्य प्रतियोगिता विजेता छी । अकिन संयुक्त अधिराज्यक राजधानी लण्डनमे सम्पन्न सन् २००२ के विश्व सुन्दरी प्रतियोगिताक उपाधि जित्ने छल ।
विषय सूचीसभ
जीवनी[सम्पादन करी]
अकिनक जन्म एलमेलो, नेदरल्याण्डमे टर्किस परिवारमे भेल छल । हुनकर पिता नाजिम आ माता आयदा सन् १९७१ मे टर्कीसँ नेदरल्याण्ड आएल छल । अकिनक एक छोट बहिन छल जकर नाम दोरुक छी ।[१]
सन्दर्भ सामग्रीसभ[सम्पादन करी]
- ↑ Sabah News, "Birinci olmak beni değiştirmedi", अभिगमन तिथि २०१०-१२-२३।

robotstxt: allowed

filter: keep


text:
पटना। बिहार दुग्ध उत्पादन क क्षेत्र मे नव अध्याय लिखबा लेल डेग बढा देलक अछि। मुख्यमंत्री नीतीश कुमार वैशाली जिलाक हाजीपुर मे बिहार स्टेट मिल्क कोऑपरेटिव फेडरेशन लिमिटेड द्वारा बनाउल गेल एक लाख लीटर क क्षमता क डेयरी प्लांट क उदघाटन केलथि। एहि अवसर पर ओ करीब चारि लाख लीटर क्षमता वाला डेयरी प्लांट क स्थापना क घोषणा सेहो केलथि जाहि पर 100 करोड टका खर्च कैल जाएत। ओ कहला जे प्रस्तावित प्लांट मे 30 मीट्रिक टन क्षमता वाला एकटा दुग्ध चूर्ण उत्पादन प्लांट सेहो लगाउल जाएत। ओ कहला जे विभिन्न उत्पादक क बेहतर पैकेजिंग लेल एकटा टेट्रा पैक प्लांट सेहो लगाउल जाएत। एहि अवसर पर मुख्यमंत्री कहला जे कृषि रोड मैप मे कृषि क संग-संग कृषि क विभिन्न अपव्यय पर विशेष ध्यान देल गेल अछि ताकि किसान क आमदनी अधिकाधिक बढ़ाउल जा सकए। एहि रोड मैप में मुर्गी पालन, मत्स्य पालन, बागवानी, डेयरी आदि कए सेहो शामिल कैल गेल अछि आ एकर लक्ष्य हरितक्रांति नहि बल्कि इन्द्रधनुषी क्रांति अछि। ओ किसान क आह्वान करैत कहला जे हुनका अपन परिश्रम आ आपसी सहयोग स दुग्ध उत्पादन क क्षेत्र मे आत्मनिर्भर हेबाक अछि। सरकार एकरा लेल किसान कए उत्प्रेरित आ प्रोत्साहित करि रहल अछि आ एहि लेल जेतबा धन क आवश्यकता होएत सरकार धन लगाउत।
मुख्य पृष्ठ समाचार दुग्ध उत्पादन क क्षेत्र मे नव अध्याय लिखत बिहार


text:
नि:शुल्क चिकित्सा शिविर मे भेल 300 स बेसी लोकक इलाज
मधुबनी । गीता कैलाश मेमोरियल फाउंडेशन क तत्वावधान मे सूरी विद्यालय क समीप नि:शुल्क चिकित्सा शिविर क आयोजन कयल गेल। शिविर मे आयल रोगी सबके नि:शुल्क जाँच, चिकित्सा क संग मुफ्त मे दवाई देल गेल।
प्रास्टेट, किडनी, ब्रांकईटिस, गाल ब्लाडर स्टोन,हाइपर टेंशन, डायबिटीज इत्यादि क जाँच पी. जी. आई चंडीगढ़ क प्रसिद्ध यूरोलाजिस्ट ( मुत्र रोग ) विशेषज्ञ डॉ संतोष कुमार, बाल रोग विशेषज्ञ डॉ भोला नायक, डॉ अमित कुमार, वरीय चिकित्सक डॉ विनोद पंजियार,डॉ सुमन नायक, डॉ राजेश कुमार, वरीय स्त्री रोग विशेषज्ञ डॉ मीना महासेठ, डॉ निर्मला कुमारी, वरीय पैथोलाजिस्ट ,डॉ लक्ष्मण महतो द्वारा जाँच,उपचार कयल गेल। शिविर मे रोगी मुफ्त चिकित्सा आ दवाई क लाभ लेलन्हि। उच्चस्तरीय व्यवस्था क सब केयौ प्रशंसा करैत गेलाह।
फाउंडेशन क अध्यक्ष प्रो अमर कुमार जनौलन्िह जे शिविर 28 तक रहत। लगातार तेसर वर्ष आयोजित एहि शिविर सँ आयोजक आ लाभुक सब खूब प्रसन्न छलाह। शिविर मे महिला पुरुष आ बच्च सब ल के 310 रोगी क इलाज कयल गेल।


text:
पटना। मुख्यमंत्री नीतीश कुमार कहला अछि जे बिहार क पिछडापन क लेल वर्ष क उपेक्षा जिम्मेदार अछि। ओ कहला जे आजादी क पहिने अंगरेज आ बाद मे अपन लोक प्रदेश क अनदेखी केलक।
बिहार क 99म स्थापना दिवस समारोह क ऐतिहासिक गांधी मैदान मे उद्घाटन करैत नीतीश कहला, ‘‘ बिहार पर समुचित ध्यान नहि देल गेल।’’ बिहार कए विशेष दर्जा देबा मे केंद्र सरकार क टालमटोल रवैया दिस संकेत करैत मुख्यमंत्री कहला जे इ मांग बिहार क पहिल मुख्यमंत्री श्रीकृष्ण सिंह क समय क अछि, जे प्रदेश क लेल विशेष मदद क मांग केने छलाह।
बिहार क जनता क आहवान करैत ओ कहला जे विशेष दर्जा हमर हक छी आओर हम एकरा ल कए रहब। बिहार कए अपन पुरुषार्थ क बल पर आगू बढ़बाक अछि आ केंद्र स अपन हक क लेल लडै़त प्रगति करबाक अछि।
ओ कहला जे एक समय गन्ना उत्पादन क लेल बिहार कए सिरमौर मानल जाइत छल, अंगरेज काल मे एहि ठाम ढेर चीनी मिल छल आ बेसी सिंचाई क बिना नीक उत्पादन होइत छल, मुदा आजादी क बाद अपन लोक सब एहन नीति बनेलक जे कुसियारक खेती लेल पश्चिम आ दक्षिण भारत क राज्य मे प्रोत्साहन भेटैत रहल, जतए एखनो 30 बेर स बेसी पटवन करै पड़ैत अछि।
मुख्यमंत्री कहला जे आजादी क समय मे भारत क चीनी उत्पादन क एक चौथाई हिस्सा बिहार मे होइत छल आ आब इ स्थिति अछि जे राष्ट्र मे कुल उत्पादित चीनी क मात्र दू स तीन फीसदी हिस्सा बिहार मे होइत अछि।
मुख्यमंत्री कहला जे हम जाति आ धर्म क संकीर्णता क दीवार कए तोड़िकए बिहार दिवस मना रहल छी । एक समय बिहार जात-पात क लेल बदनाम छल, मुदा आइ क बिहार कियो देख लिये त राय बदलि जायत। इ बिहार क लेल एकटा उपलब्धि अछि आ संकेत अछि जे बिहार बदलि रहल अछि। ओ कहला जे बिहार मे विहार सेहो अछि आ बहार सेहो अछि। हमरा सब कए मिलिकए एकटा विकसित राज्य बनेबाक अछि। हम पिछड़ल छी, मुदा तरक्की क बाट पर आगू बढ़ि रहल छी।
नीतीश कहला जे के कहि सकैत अछि जे एहि ठाम अन्हार अछि ? हम नव पीढ़ी स्वास्थ्य गारंटी योजना शुरू करि रहल छी, जेकर तहत तीन करोड़ 40 लाख विद्यार्थी कए हेल्थ कार्ड उपलब्ध कराउल जा रहल अछि। इ योजना हर साल चलाउल जात।
ओ कहला जे बिहार दिवस क उद्देश्य बिहारीपन जगेबाक अछि आ बिहार क विकास क संग राष्ट्र कए विकसित करब अछि। हमर संकल्प होएत जे नव पीढ़ी स्वस्थ रहए आ शिक्षित बनए। एकर बाद गांधी मैदान मे विशाल जनसमूह कए जय बिहार क नारा लगा नीतीश बिहारक पहिल मुख्यमंत्री बनि गेलाह जे अपन भाषणक समापन जय बिहार स केलथि अछि।
सब कियो बिहार क अनदेखी केलक: नीतीश
पटना। मुख्यमंत्री नीतीश कुमार कहला अछि जे बिहार क पिछडापन क लेल वर्ष क उपेक्षा जिम्मेदार अछि। ओ कहला जे आजादी क पहिने अंगरेज आ बाद मे अपन लोक प्रदेश क अनदेखी केलक।


text:
> मिविप द्वारा 7 दिवसीय नाट्य महोत्सव केर आयोजन
कलकत्ता.
मैथिली रंगमंच केर स्वर्णिम इतिहास आ सेरायल वर्त्तमान कें देखैत मिथिला
विकास परिषद् मैथिली नाट्य महोत्सव केर आयोजन करय रहल अछि. परिषद् केर
राष्ट्रीय अध्यक्ष अशोक झा द्वारा लिखल नाटक कमौआ पूत केर मंचन सं महोत्सव
केर आरम्भ होयत. महोत्सवक आगाज रविदिन 21 अप्रील 2013 कें सायं 5 बजे सं
महाजाति सदन मे कयल जायत. परिषद्क कलाकार गोपीकांत झा 'मुन्ना, विनय
प्रतिहस्त, संगीता झा 'बेबी', रूपा चौधरी, पवन ठाकुर, नारायण ठाकुर सहित
नाट्यक लेखक-निर्देशक अशोक झा अभिनय करैत देखल जेताह. मंटू कुमार झा व
कुमारी भावना प्रतिहस्त केर पार्श्वगायन, समर बनर्जी केर विद्युत परिकल्पना
ओ संगीत शांति सरकार केर रहत.
अशोक झा कलकत्ता ओ उपनगरीय क्षेत्र मे
मैथिली नाटक केर वर्त्तमान स्थिति पर चिंता जतबैत कहलनि अछि जे कलकत्ता मे
साल मे एक-आध बेर नाटकक मंचन होइत अछि मुदा उपनगरीय क्षेत्र बलूड़,
हिन्द मोटर, रिसड़ा, नैहट्टी आदि निराश करैत अछि जखन कि पहिने नाटक मंचित
भेल अछि. रंगमंच कें नव उर्जा देबाक उद्दॆश्य सं महोत्सव केर आयोजन कयल गेल अछि.
विदित हो जे
महोत्सव केर शेष आयोजन सितम्बर केर अंतिम सप्ताह सं शुरू होयत जाहि मे
पांच दिन मैलोरंग, मिनाप, भंगिमा सहित बेगूसराय ओ मधुबनी केर नाट्यदल नाटक
प्रस्तुत करत. महोत्सव केर अंतिम दिन पुनः मिथिला विकास परिषद् द्वारा अशोक
झा लिखित 'सौभाग्यवती भवः' नाटकक मंचनक संग महोत्सव समाप्त होयत. (Report: मिथिमीडिया ब्यूरो)


text:
विपक्षक भाषा बजैत किछु मीडिया देखेलक अपन ज्ञानक सबूत
बिहार मे जतय 11412 करोड़ क अनियमितता पर हंगामा मचल अछि, ओतहि उप्र में 33 हजार करोड़, मप्र मे 41 हजार करोड़, महाराष्ट्र मे 22 हजार करोड़ आ झारखंड मे 6 हजार करोड़ क अनियमितता पर अगर बिहार विपक्ष चुप अछि त एहन मीडिया सेहो चुप अछि।
जाहि रिपोर्ट क आधार पर किछु मीडिया नीतीश सरकार आ बिहारक सरकारी कर्मचारी कए बेइज्जत करबा मे लागल अछि ओहि रिपोर्ट आधार पर त देशक अन्य राज्य सहित केंद्र सरकार तक घेरा सकैत अछि। बिहार मे 11412 करोड़ क अनियमितता कए अगर विपक्षक भाषा मे किछु मीडिया घोटाला कहि आ लिख रहल अछि त इ संपादक आ संवाददाता दूनू क ज्ञान पर सवाल उठा रहल अछि। जाहि वित्तीय अनियमितता कए लकए एतबा बवाल मचल अछि, दरअसल ओ कोनो घोटाला नहि अछि, केवल बिहार क अफसरशाही क लापरवाही अछि, सेहो किछु आन पैघ राज्य स कम । कमालक गप इ अछि जे कांग्रेस आ राजद क पैघ नेता तक इ मानैत छथि जे एहि मामला मे कोनो दम नहि अछि आ नीतीश कोनाओ बिल क व्यवस्था कडी लेताह। सरकार लेल बिल इकठृठा करब कोनो भारी काज नहि अछि, हां कनि सतर्कता बरतब जरूरी अछि, नहि त चारा घोटाला जेका स्कूटर पर भैंस लदा जाइत। मुदा किछु मीडिया त एकरा चारा घोटाला एखने मानि लेलक आ जनता कए एकटा गलत जानकारी देलक।
सवाल उठैत अछि जे मीडिया एतबा सतही आ मूर्ख सन व्यवहार किया करैत अछि, केन्द्र आ अन्य राज्य मे सेहो एहन या एहि स पैध वित्तीय अनियमितता भ रहल अछि। बिहार मे जतय 11412 करोड़ क अनियमितता पर हंगामा मचल अछि, ओतहि उप्र में 33 हजार करोड़, मप्र मे 41 हजार करोड़, महाराष्ट्र मे 22 हजार करोड़ आ झारखंड मे 6 हजार करोड़ क अनियमितता पर अगर बिहार विपक्ष चुप अछि त एहन मीडिया सेहो चुप अछि। कहबाक अर्थ इ जे एहन मीडिया अपन दिस स किछु बुझबाक या कहबाक सामर्थ नहि रखैत अछि। सवाल अछि जे एकर संबंध मे बुझबा लेल संपादक या संवाददाता कोशिश तक नहि केलथि। भ सकैत अछि एहि राशि क एक-एक टका खर्च भेल हुए आ विकास क गति बढ़ेबा मे जुटल अफसरशाही खर्च राशि क बिल-वाउचर जुटेबा मे समय स जुटि नहि सकल हुए। एहन मे एकरा चारा घोटाला स पैघ घोटाला कोना कहि सकैत छी, जखन कि चारा घोटाला मे बिल गडबर छल, स्कूटर पर भैंस लादल गेल छल, नीतीश सरकार त एखन तक इ कहबे नहि केलथि अछि जे ओ माल कोनो आ कथि पर अनलथि। त फेर एकर तुलना चारा घोटाला स करबाक पाछू कोनो न कोनो पूर्वाग्रह त जरूर अछि। किया कि सरकारी काम काज स जुडल एकटा बच्चा सेहो इ बुझी सकैत अछि जे बेइमान स बेइमान सरकार सेहो सरकारी फंड क राशि बगैर खर्च केने अपन जेब मे रखबाक गलती नहि करत। बेइमानी करनिहार कम स कम बिल-वाउचर दुरुस्त रखैत अछि। योजना राशि क गबन नहि करैत। हां, बिल-बाउचर जुटेबा मे जरूर लापरवाही भ सकैत अछि किया कि ओकर दिमाग टारगेट पूरा करबा मे होइत अछि, बिल वाउचर ओकरा लेल सेकेंडरी जिम्मेदारी होइत अछि। एहन मे इ संभव अछि जे बिल नहीं तैया हुए, जेकरा तैयार करबा मे किछु समय लागि सकैत अछि। हां, बिल जमा केलाक बाद अगर कोनो चारा घोटाला सन उदाहरण सामने अबैत अछि त हम एकर तुलना ओकरा स कडी सकैत छी, मुदा एखन त रचना तक नहि भेल अछि त आलोचना कोना भ सकैत अछि।
एहि लेल विपक्ष आ मीडिया क आरोप स घेरायल सरकार एहि संकट मे तीन सूत्रीय रणनीति पर काज करि रहल अछि। पहिल त विपक्ष कए एहि प्रकार स भटका देलक जे मुदृदा वित्तीय अनियमितता स हुनकर व्यवहार पर केंद्रीत भ गेल। एहि मे सरकार काफी हद तक सफल रहल अछि। दोसर सीबीआई जांच क आदेश पर स्टे लेबा लेल कोशिश करब, किया कि नीतीश कए बुझल अछि जे सीबीआई क अर्थ अछि कांग्रेस ब्यूरो आफ इंवेस्टिगेशन। अगर सीबीआई जांच भेल त ओ सेहो लालू, मुलायम, शिबू आ मायावती जेकां कांग्रेस क इशारे पर नाचबा लेल मजबूर भ जेताह।
तेसर चरण जल्द स जल्द उक्त राशि क या कम स कम ओहि राशि क बिल-वाउचर जुटेबा लेबाक अछि जे हुनकर कार्यकाल मे खर्च भेल अछि। लालू क चिंता एहि ठाम अछि आ हंगामा सेहो एतबे लेल भ रहल अछि। लालू चाहैत छथि जे बिल पूरा समयक बनाउल जाए, अगर नीतीशक कार्यकालक बिल बनैत अछि त राबडी देवी क मुष्किल बढि सकैत अछि। बताउल जा रहल अछि जे नौ हजार करोड मे स लगभग 5 हजार करोड़ क हिसाब मिल गेल अछि। बाकी मिलेबा लेल कोर्ट किछु दिनक मोहलत अगर द दैत अछि आ सरकार सीबीआई जांच क आदेश पर रोक लगेबा मे सफल भ जाए। त पूरा मामला नीतीशक पक्ष मे आबि जाइत एहन मे मीडिया कए गंभीरता देखा इंतजार करबाक चाही जे सरकार केहन बिल जमा करैत अछि, वाउचर क जांच क बाद एक बेर फेर सरकार कए बेइमानी आ धोखाधड़ी क लेल जबावदेह ठहराउल जा सकैत अछि, जखन धरि एहि बिल-वाउचर कए ओके नहि करि देल जाइत अछि, तखन धरि सरकार कए बरी नहि कैल जा सकैत अछि, मुदा एकरा घोटाला सेहो कहब गलत अछि।


text:
एलसीडी स्क्रीन सेहो लागल अछि, जेहि सं प्रिंट, फोटो कॉपी या स्कैन करनाय काफी आसान भs जाएत अछि।
एहि प्रिंटर में इंक के टैंक प्रिंटर सं बाहर होए के कारण इंकक लेवल देखैत रहनाय एकदम सं आसान अछि। एहिमे कॉर्टिरेज लगाबय आ फेर भरवाबय के झंझट सेहो नञि अछि। कॉर्टिरेज वाला प्रिंटर मे बेसि दिन पड़ल रहला पर इंक के सूखय के डर लगल रहैत अछि, जखन कि इंक टैंक प्रिंटर मे ऐहन नञि अछि। एहि कारणे इंक टैंक प्रिंटर मे खर्च कम पड़ैत अछि।
एप्सन एल 485 एकटा ऑल इन वन प्रिंटर अछि। एहि कारणे अहां एहि सं प्रिंट लेबय के संग स्कैन आ फोटो कॉपी सेहो कs सकैत छी। एप्सन आईप्रिंट, एयरप्रिंट आओर गूगल क्लाउड प्रिंट के संग, वाई-फाई आओर वाई-फाई डायरेक्ट सं सीधा प्रिंट लs सकैत छी। एतबे नहि एहि प्रिंटर मे अहां कतहुं सं इ-मेल सं सेहो प्रिंट लs सकैत छी। एहि प्रिंटर के एकटा पैघ खुबी एहि मे एसडी कार्ड लगा कs बिना कंप्यूटर ऑन करने प्रिंट लेबय के सुविधा सेहो अछि।
एहि एप्सन एल 485 प्रिंटर केर आगा दिस एकटा1.44 इंच केर एलसीडी स्क्रीन लागल अछि। ई एकदम सं एकटा छोटका फोन जकां अछि। एहि एलसीडी स्क्रीन सं प्रिंट, फोटो कॉपी आ स्कैन केर ऑप्शन चुननाय काफी आसान भs जाएत अछि। एहि स्क्रीन सं अहां प्रिंटर के सेटअप के संग फर्मवेयर अपडेट, नोजल चेक, हेड क्लिनिंग, हेड अलाइनमेंट सेहो कs सकैत छी।
एहि मे अहां काफी तेजी सं नीक क्वालिटी के प्रिंट लs सकैत छी। एहि मे ब्लैक प्रिंट 10 पेज आओर कलर प्रिंट 5 पेज प्रति मिनट के हिसाब सं निकलैत अछि। प्रिंट के संग एकर स्कैन आओर फोटो कॉपी केर क्वालिटी सेहो नीक अछि।
एहि Epson L485 में प्रिंट, स्कैन आओर फोटो कॉपी करनाए सेहो काफी सस्ता पड़ैत अछि। एक बेर एकर इंक टैंक फुल कs दिऔ तं अहां हाई क्वालिटी वाला कलर 7500 पेज आओर 4500 ब्लैक एंड व्हाइट पेज प्रिंट कs सकय छी। एहि में इंक भरनाए सेहो काफी आसान अछि। अगर अहां अपन घर या छोट-मोट ऑफिस लेल प्रिंटर लेबय चाहय छी तखन ई नीक ऑप्शन अछि। 16 हजार टका मे ई अहां लेल वैल्यू फॉर मनी अछि।


text:
तरिना पटेल
तरिना पटेल एक दक्षिण अफ्रिकी अभिनेत्री, मोडल आ चलचित्र निर्माता छी । तरिनाक जन्म दक्षिण अफ्रिकाक केप टाउनमे भेल आ पढाई लेखाई डरबन शहरमे भेल । पटेल विभिन्न व्यवसायिक पत्रिकाक आवरण पृष्ठमे नजर आएल जाहिमे एल्ले, डोजियर जर्नल, एफएचएम, कस्मोपोलिटन आ ग्ल्यामर छल । पटेल दक्षिण अफ्रिकाक मुख्य महिला मोडलसभमे सँ एक छी । सन् २००७ मे ओ बलिउड चलचित्र क्षेत्रमे प्रवेश केलक ।
जीवनी[सम्पादन करी]
पटेलक जन्म दक्षिणी अफ्रिकाक केप टाउनमे भेल छल । हुनकर पिताक नाम रमण पटेल आ माताक नाम विणा पटेल अछि ।[१] रमण पटेल पेशासँ डाक्टर छी तँ हुनकर माता शिक्षिका छी । ओ हिन्दू धर्म मानैत अछि ।[२]


text:
कुमुद सिंह
बिहार मे किछु त गप अछि, ओहिना एकरा लोक ‘बिहार’ नहि कहैत अछि। ‘एक बिहारी सौ बीमारी’ कहनिहार सेहो एहि स इनकार नहि करि सकैत छथि जे ‘सौ बीमारीक एक ईलाज’ बिहार मे होइत अछि। समस्या त सब ठाम जन्म लैत अछि, मुदा ओकर निराकरण बिहार स भेटैत अछि। चाहे समस्या सामाजिक हुए बा राजनीतिक। इतिहास गवाह अछि सबटा समस्याक निराकरण प्रकट या परोक्ष रूप से बिहार केलक अछि। आई भ्रष्टाचार क खिलाफ राष्ट्रव्यापी गूंज अछि। लोक एकरा स मुक्ति चाहबा लेल की की नहि करि रहल अछि। कियो व्यवस्था बदलबाक गप करि रहल अछि त कियो कानून बदलबाक नारा लगा रहल अछि। मुदा एहि व्यवस्था आ स्थापित कानून स बिहार एहि मोरचा पर मिसाल कायम करि देलक। बिहार इ साबित कए देलक जे लोकतांत्रिक तरीका स चुनल सरकार आ विधानमंडल स पारित कानून एहि समस्या कए मिटेबा लेल काफी अछि। पटना उच्च न्यायालय क आदेश स बिहार सरकार भारतीय प्रशासनिक सेवा (आइएएस) क भ्रष्ट अधिकारी शिवशंकर वर्मा क तीन मंजिला मकान कए जब्त करि लेलक। दू वर्ष पूर्व बिहार मे लागू भेल विशेष न्यायालय अधिनियम क पहिल कार्रवाई टा नहि छी, इ देश मे सहो पहिल मौका अछि जखन कोनो राज्य सरकार कोनो अफसर क संपत्ति कए एहि अंदाज मे जब्त केलक अछि। अगर केंद्र एहि कानून पर एक साल तक रोक नहि लगा रखने रहिते त इ परिणाम किछु दिन पहिने सामने आबि गेल रहिते। एहि मकान मे आब स्कूल खोलबाक मुख्यमंत्री नीतीश कुमार क सपना पूरा हेबाक रास्ता साफ भ गेल।
निश्चित रूप स इ भ्रष्टाचार क खिलाफ जारी जंग क पहिल सार्थक चरण छी। इ सेहो सत्य अछि जे भ्रष्टाचार आई मनुष्यक स्वभाव मे भ्रष्टाचार समा चुकल अछि। एहन मे अगर लोभ ओकरा भ्रष्ट बना रहल अछि, त डर ओकरा भ्रष्ट बनबा स रोकि सकैत अछि। एहि कार्रवाई क बाद आब लोक गड़बड़ी करबा स किछु डरताह। लोभ आ डर मे आब जंग होएत आ कानून जेतबा जल्द फैसला देत डर ओतबा बढैत, जीतैत जाएत। एहि एकटा फैसलाक असर आ संदेश समाजक हर तबका कए प्रभावित करत। एहन मकान मे जखन स्कूल खुलत आ ओकर सार्वजनिक उपयोग होएत तखन इ डर लोभ पर बहुत भारी भ जाएत।
लखनऊ मे मोहनलाल गंज तहसील क नगराम थाना क्षेत्र क गरहा गांव क मूल निवासी वर्मा क खिलाफ स्पेशल विजिलेंस यूनिट आय स बेसी संपत्ति अर्जित करबाक (डीए) मुकदमा दर्ज केने अछि। 6 जुलाई, 2007 कए हुनक घर पर पडल छापा मे लॉकर स नौ किलो सोना भेटल छल। आर बहुत किछु भेटल छल। एहि दौरान ओ लघु सिंचाई विभाग क सचिव छलाह। निगरानी क विशेष अदालत स आरोप सिद्ध भेलाक बाद वर्मा हाई कोर्ट मे राहत लेल याचिका दायर केलथि, मुदा कोनो फायदा नहि भेल। एहन नहि अछि जे वर्माक बाद एहन कार्रवाई निकट भविष्य मे आर ककरो पर नहि भ सकैत अछि। एहि प्रकारक कार्रवाई तलवार कई गोटा पर लटकि रहल अछि। जाहि मे नारायण मिश्रा, वाईके जायसवाल, रघुवंश कुंवर, सुधीर कुमार, मोतीलाल सिंह, अजय कुमार प्रसाद, रामनरेश सिंह, डीएन चौधरी, संजय सिंह, अनिल कुमार सिन्हा, अखिलेश कुमार शर्मा, नारायण मिश्रा, नंदकिशोर वर्मा, रामाशीष सिंह, विनय कुमार सिंह, डा. मो. जमालुद्दीन, त्रिभुवन राय, मदन प्रसाद श्रीवास्तव, भोला प्रसाद, ओमप्रकाश सिंह, मनोज मानकर, कपिलमुनि राय, गिरीश कुमार, रवींद्र प्रसाद सिंह, विजय कुमार चौरसिया, नागा राम, कालिका प्रसाद सिन्हा, श्रीकांत प्रसाद, सुरेश प्रसाद, वकील प्रसाद यादव, योगेंद्र कुमार सिंह, नरेश पासवान आ अवधेश प्रसाद शामिल छथि। हिनका सब पर आय स बेसी संपत्ति क मुकदमा भ चुकल अछि या ओकर तैयारी चलि रहल अछि। सवाल इ अछि जे बिहार क एहि शुरुआत कए देश ओहिना ग्रहण करत जेना आन निराकरण कए ग्रहण करैत आयल अछि। अगर देशक आन राज्य आ खास कए केंद्र मे अगर एहन कानून बनैत अछि त ककरो रामलीला मैदान मे अनशन करबाक जरूरत नहि रहत। लोकपाल जरूरी अछि, मुदा ओ एकमात्र विकल्प नहि अछि। इ कार्रवाई कम स कम इ त विश्वास दिया देलक अछि।
भ्रष्टाचार पर सुशासन क चोट
कुमुद सिंह


text:
जयनगर सं गरीब रथ खुलत
गरीब रथ के लेल आब बेसि दिन तक इंतजार नहिं करय पड़त . रेलमंत्री लालू प्रसाद यादव कहलथिन्ह अ जे जयनगर सं दिल्ली जाय वाला गरीब रथ जल्दीए खुलत. लहेरियासराय के पोलो मैदान में भेल एकटा अभिनंदन समारोह में ओ कहलथिन्ह जे पटना भs क दिल्ली जाय वाला एहि गरीब रथ में मात्र पांच सय रुपया में एसी के आनंद मिलत. लालूजी इहो कहलथिन्ह जे जल्दीए दरभंगा सं मुजफ्फरपुर के बीत रेल लाइन बिछाबय के काज सेहो शुरू कएल जाएत जाहि सं दिल्ली जाय में लोक के कम समय लागत आओर मुजफ्फरपुर जनाय सेहो आसान भs जाएत. रेल मंत्री के इहो कहनाय छलन्हि जे आब बिहार के कोनो इलाका रेल सं अछूता नहिं रहत. आठ टा नवका कारखाना खोलत जाएत. हुनकर कहनाय छलन्हि जे मिथिलांचल में रेलवे के अखन आओर विकास होएत. अभिनंदन समारोह में केंद्रीय मंत्री आओर दरभंगा के सांसद अली अशरफ फातमी सेहो मौजूद छलाह.


text:
मैथिली भोजपुरी अकादमी के ओर सं दिल्ली के श्रीराम सेंटर मे गणतंत्र दिवस कविता उत्सव के आयोजन कएल गेल. ओना त सिंधी अकादमी... उर्दू अकादमी सभ के ओर सं हर साल गणतंत्र दिवस पर कवि सम्मेलन होएत अछि ...मुदा मैथिली भोजपुरी अकादमी के लेल ई एहन पहिल अवसर छल. कविता उत्सव के मुख्य अतिथि छलखिन्ह दिल्ली सरकार के मंत्री किरण वालिया जी. हुनकर कहनाय छलन्हि जे मैथिली सुनय मे बड़ नीक लगैत अछि .. .बड़ मीठ भाषा अछि. मन करैत अछि सुनते रहुं. समारोह मे मैथिली कवि मे डॉ गंगेश गुंजन... रवींद्र नाथ ठाकुर... डॉ कामिनी कामायिनी आओर सारंग कुमार जी जखन कि भोजपुरी मे डॉ चंद्रदेव यादव आओर अल्का सिन्हा जी कविता पाठ कएलखिन्ह. समारोह के अध्यक्षता वरिष्ठ साहित्यकार प्रो. नित्यानंद तिवारी जी कएलखिन्ह. कविता उत्सव नीक रहल . लोक सभ सेहो खूब जुटल छलाह. दूर-दूर के किछ लोक के त ई कहि के सेहो बुला लेल गेलन्हि जे खाय-पिबय के सेहो इंतजाम रहत... मुदा ओहन कोनो बात नहिं छल. बस मे भरि- भरि के आएल लोक सभ एहि बात सं नाराज सेहो छलाह.
बड़ नीक लगैत अछि मैथिली...
मैथिली भोजपुरी अकादमी के ओर सं दिल्ली के श्रीराम सेंटर मे गणतंत्र दिवस कविता उत्सव के आयोजन कएल गेल. ओना त सिंधी अकादमी... उर्दू अकादमी सभ के ओर सं हर साल गणतंत्र दिवस पर कवि सम्मेलन होएत अछि ...मुदा मैथिली भोजपुरी अकादमी के लेल ई एहन पहिल अवसर छल. कविता उत्सव के मुख्य अतिथि छलखिन्ह दिल्ली सरकार के मंत्री किरण वालिया जी. हुनकर कहनाय छलन्हि जे मैथिली सुनय मे बड़ नीक लगैत अछि .. .बड़ मीठ भाषा अछि. मन करैत अछि सुनते रहुं. समारोह मे मैथिली कवि मे डॉ गंगेश गुंजन... रवींद्र नाथ ठाकुर... डॉ कामिनी कामायिनी आओर सारंग कुमार जी जखन कि भोजपुरी मे डॉ चंद्रदेव यादव आओर अल्का सिन्हा जी कविता पाठ कएलखिन्ह. समारोह के अध्यक्षता वरिष्ठ साहित्यकार प्रो. नित्यानंद तिवारी जी कएलखिन्ह. कविता उत्सव नीक रहल . लोक सभ सेहो खूब जुटल छलाह. दूर-दूर के किछ लोक के त ई कहि के सेहो बुला लेल गेलन्हि जे खाय-पिबय के सेहो इंतजाम रहत... मुदा ओहन कोनो बात नहिं छल. बस मे भरि- भरि के आएल लोक सभ एहि बात सं नाराज सेहो छलाह.


text:
अषाढ १७ गते,आम्दिममे बितलराति भू स्खलनमे दबा कऽ एके परिवारके तीन गोटेके मृत्यु भेलअछि तँ अन्य तीन गोटे घाहिल भेलअछि ।
घर उपरसँ खेतमे सिँचाइके लेल लगेल पैनी ढहलासँ भू स्खलन गेलासँ घर दबाएलछल । घरमे रहल ५० वर्षीया कुमारी सोदेम्बा, हुनक पोती १२ वर्षीया प्रिति सोदेम्बा आ पोता नौ वर्षीय प्रेम सोदेम्बाके घटनास्थलेमे जान गेल प्रहरी जनौलकअछि । भू स्खलनमे परी ३६ वर्षीय सोमकुमार सोदेम्बा, २० वर्षीय लोकप्रसाद सोदेम्बा आ १५ वर्षीया प्रिया सोदेम्बा घाहिल भेलअछि ।
गम्भीर घाहिल सोमकुमार आ प्रियाके उपचारक लेल बिपी कोइराला स्वास्थ्य विज्ञान प्रतिष्ठान धरान पठाओलगेलअछि । भिन्सर दु बजे घरउपरसँ भू स्खलन खसलछल ।
भू स्खलनमे दबाक एके घरके तीन गोटेके मृत्यु0
अषाढ १७ गते,आम्दिममे बितलराति भू स्खलनमे दबा कऽ एके परिवारके तीन गोटेके मृत्यु भेलअछि तँ अन्य तीन गोटे घाहिल भेलअछि ।


text:
नोएडा के Newzstreet TV के Web Designer के जरूरत अछि जे ओकर वेबसाइट के देखरेख करि सकय मे सक्षम होए. एहि के लेल फ्रेशर सेहो अप्लाई करि सकय छथिन्ह. अहां एहि के लेल संस्था के रोहित वत्स जी सं सम्पर्क करि सकय छी. फोन नंबर अछि : 9868076865
रिज्यूमे भेजय के लेल ईमेल अछि :
vatsbirpuria@gmail.com
#
Physician Today के चाही कॉपी एडिटर
दिल्ली सं निकलय वाला एकटा पत्रिका Physician Today के कॉपी एडिटर चाही. अगर अहांके हेल्थ सं जुड़ल नीक जानकारी अछि...अंग्रेजी पर नीक पकड़ अछि त फेर अहां सूरज आर्य सं एहि फोन 9953270296 पर सम्पर्क करि सकय छी. अहां एहि ईमेल पर अप्लाई सेहो करि सकय छी physiciantoday@gmail.com
#
Next Gen Publishing.net के पत्रकार चाही
मुम्बई आओर पुणे सं निकलय वाला Car India आओर Bike India के लेल Next Gen Publishing.net के Correspondent आओर Senior Correspondent चाही. एहि के लेल कार...बाइक सं जुड़ल जानकारी होबाक चाही... फ्रेशर सेहो अप्लाई करि सकय छथिन्ह. अहां सभ दीप्ति जाधव जी सं 022-243525237 पर संपर्क करि सकय छी. मुदा एहि ईमेल पर अप्लाई करनाए नीक रहत:
d.jadhav@nextgenpublishing.net
#
मिड डे मुम्बई के चाही सब एडिटर
मुम्बई मिड डे के सब एडिटर के जरूरत अछि. एहि के लेल अहांके अंग्रेजी पर कमांड के संग-संग क्वार्क एक्सप्रेस के जानकारी सेहो होबाक चाही. कम सं कम एक सालक अनुभव मांगल जा रहल अछि. अहां jobs@mid-day.com ईमेल पर अप्लाई करि सकय छी. अप्लाई करय वक्त subject मे Sub-Editor (Mumbai) जरूर लिखय के कोशिश करब.


text:
पटना। नागर विमानन मंत्रालय बहुत दिन स राज्य सरकार कए पटना हवाईअडडा लेल नव जमीन मांगी रहल अछि। एहि विषय मे राज्य सरकार केंद्र कए एकटा प्रस्ताव पठेलक अछि, अगर एहि प्रस्ताव पर मुहर लागि गेल त स्थानीय जयप्रकाश नारायण अंतरराष्ट्रीय हवाई अड्डा क स्थानांतरण नालंदा जिला क सिलाव मे भ जाएत। राज्य सरकार नागर विमानन मंत्रालय स पटना एयरपोर्ट कए सिलाव ल जेबा पर विचार करबाक आग्रह केलक अछि। पटना स सिलाव क दूरी करीब 80 किलोमीटर अछि। अगर सिलाव मे अंतरराष्ट्रीय स्तर क एयरपोर्ट बनैत अछि त राजधानी क बीचोबीच स्थित एयरपोर्ट बंद भ जाएत। हालांकि अंतिम फैसला नागर विमानन मंत्रालय कए करबाक अछि। राज्य सरकार प्रथम चरण मे एक हजार एकड़ आ दोसर चरण मे दू सौ एकड़ भूमि उपलब्ध करेबाक प्रस्ताव देलक अछि। स्थानीय एयरपोर्ट क स्थानांतरण क मुद्दा वर्ष 2000 मे पटना क गर्दनीबाग मे विमान दुर्घटना क बाद स उठि रहल अछि। ओना त एयरपोर्ट क स्थानांतरण करबा लेल कईटा स्थान पर स्थल क चयन कैल गेल। जाहि मे बिहटा प्रमुख छल, मुदा नालंदा मे विश्वविद्यालय आ जमीनक उपलब्धता कए देखैत एहि ठाम क प्रस्ताव केंद्र कए पठाउल गेल अछि। अंतिम फैसला आब केंद्र क हाथ में अछि। गौरतलब अछि जे स्थानीय एयरपोर्ट कए सिलाव गेला स पटनाक विस्तार नालंदा दिस तेजी स होएत आ राजगीर, गया कए सेहो एकरा स फायदा पहुंचत।
-
यानी दरभंगा आ मधुबनी के कोनो व्यक्ति के दिल्ली या बंबई सं हवाई जहाज स घर आवय के भेलैक त ओकरा 300 किलोमीटर करीब बस या टैक्सी में यात्रा करय पड़तै? नीतीश कुमार आब पूर्ण रुप सं लगैत अछि जे अपन क्षेत्रीय चेहरा सामने लाबि रहल छथि। की ओ महज नालंदा या बाढ़ के मुख्यमंत्री छथि। अगर हवाई अड्डा के स्थानांत्तरिते करैके छलैन्ह त हाजीपुर या ओहिके आसपास के इलाका के सर्वेक्षण उचित छल..जाहि सॆ उत्तर बिहार के लो के के सेहो आसानी होईतैक।
-
सुशांतजी एकदम सही कहि रहल छथि ।
जँ पटना मे जगह केर अभाव छन्हि तऽ नितीशजी हाजीपुर या बिहटा केर सर्वेक्षण कियैक ने करबैत छथि ???
Comments are closed.


text:
मैथिली सिनेमाक इतिहासमे
मैथिलीक पहिल रंगीन फ़िल्म जय बाबा बैद्यनाथक नाम दबल अछि। 1979मे प्रदर्शित धार्मिक
फ़िल्म जय बाबा बैद्यनाथक निर्माण "मधुश्रावणी" नामसं भेल छल। मुदा तत्कालीन
परिवेशमे एहिमे मैथिली भाषाक अलावा,आनो भाषाक प्रयोग करय
पड़ल छल। विश्वजीत, सोमा सालकर, विपिन गुप्ता, त्रिलोचन झा , बकुल अभिनित एहि फ़िल्मक
निर्देशन कयने छलाह हिन्दी सिनेमाक स्थापित गीतकार, निर्माता ओ निर्देशक दरभंगा निवासी प्रह्लाद शर्मा । संगीत देने छलैथ
प्रसिद्ध संगीतकार वी बल्सारा। मैथिली साहित्यकार आचार्य सोमदेव आओर पं चन्द्रनाथ
मिश्र ' अमर'क अतिरिक्त प्रह्लाद
शर्मा एहि फ़िल्मक गीत लिखने छलैथ।
यश प्रोडक्शन्स केर
बैनरक अधीन बनल एहि फ़िल्ममे कुल आठटा गीत अछि- (1) कखन हरब दुख मोर, (2) बर के देख गे माई (अमर
जी), (3)
लिखलहुं
हं चिट्ठी,
(4) सावन
आवन कहि गेल,
(5) तोहर
गोर गोर अंग (सोमदेव),
(6) मोहे
दर्शन दो अविनाशी,
(7) तुझे
कौन कहेगा दानी,
(8) रुठ
कर जाते कहां सनम । फ़िल्मक किछु गीतके छोड़िकए बाकीं सब गीत मैथिलीये में अछि मुदा
ई गीत सब उपलब्ध नहिं भ पाबि रहल अछि। मो रफ़ी द्वारा गावल हिन्दी गीत उपलब्ध अछि।
निर्माता, निर्देशक आ गीतकार
प्रह्लाद शर्मा आठ गोट फ़िल्मक निर्देशन केने छलैथ- वही लडकी (1967), प्यार (1969), धूप छॉंव (1977), रातेर कुहेली (1988), विद्यापति (1964), रंगेर कुएली (1988), प्रें की गंगा (1971) आ जय बाबा बैद्यनाथ (1979)
"जय बाबा बैद्यनाथ"
प्रह्लाद शर्मा आऒर वी वलसाराक अन्तिम फ़िल्म छल।
प्रस्तुति- भास्कर झा


text:
मैथिली किस्सा: गोनू झा एकबेर बहुत दिनक बाद अपन जजमनिकासं घुरल आबैत छलाह। बाटमे हाट देखि ठमाकि गेलाह। माछक बाजार मे माछक अम्बार देखि मोन पनिया गेलनि। बटुआ टोलनि। भरल छलनि। जजमान कयनहुरहनि बेस बिदाइ। कराचुर एक मासक बिदाइ रहनि बटुआमे। चट अपन पसिन्नक रोहु माछ तौलबाक हेतुमलाहकेँ कहलनि। जीबैत माछ छहछह करैत। मलाह परिचित रहनि। माछकेँ नीक जकाँ तौलि दमगरसं खोंचरिमे बान्हि थमहा देलकनि।
गोनू बाबु ओकरा पाइथम्हा गदगद होइत गाम विदा भेलाह। मोन तिरपित रहनि। आजुक भोजनक कल्पना करैत रहलाह। बेर-बेर जजमानकेँ आशीर्वाद दैत रहथिन। अतेक दिनुका बाद गोनूकेँ घुरल देखि, सेहो माछक संग, पत्नी त बुझू जे नाचि उठलथिन। कि थोड़वहि कालक बाद देखैत छैथि जे गामक नौआ आबि रहल अछि। लग आबि प्रणाम कयलकनि मुदा ओकरनजरि रहैक खोंचरि पर। नौआ जखनहि प्रणाम कयलकनि कि गोनू बाबू हालचाल पुछलथिन – कहह, गाम घरक हालचाल!
ओ एहिपर मूँह लटका लेलक। गोनू बाबूकेँ किंचित चिन्ता भेलनि। भ सकैछ, घरमे एकरा किछु भ गेल होइक। ओ आत्मीयताक संग पुछलथिन। नौआ चुप्पे रहल। क्रमशः ओकर मूँह लटकैत जैत रहैक। कतेक कालक आग्रह – अनुरोधक बाद नौआक बकार खुजलैक जकर निचोर रहैक जे एखनहि थोड़ेक काल पहिने गोनू बाबुक पत्नीक देहांत भ गेलनि। चोट्टहि लोक हुनक दाह-संस्कारसं घुरल अछि। गोनू बाबू गाछसं खासलाह। आब कि होयत। हमरा तं दुनियेँ अन्हारे भ गेल। आब ककरा लेल ई देह। ककरा ला इच्छा-आकांक्षा गोनू बाबू किछु नहि बाजि सकलाह।
इहो पढू : मैथिली किस्सा – ‘गोनू झा’ के स्वर्ग से बजाहट
बड़ी काल धरि ठकमुड़ी लागल रहनि। अंततः गहवरित कंठे नौआकैँ माछ दैत कहलथिन जे लैह ई आब तोंही। हम आब कत आ ककरा लेल ल जायब के खायत एहि छुतका मे। गोनू बाबू जतबहि प्रसन्नचित रहथि, ततवहि दुखी होइत घर दिस बढ़ैत गेलाह। डेग नहि उठैत रहनि। मुदा जखन आँगन पहुँचलाह पंडिताइनकेँ देखि तराटक लागि गेलनि। तुंरत बात छनकलनि। जरुर नौआक नंगटेअछि। माछक कारणे हमरा अतेक पैघ अनिशटक गप कहि माछ टानि लेलक। बात आयल-गेल, ख़तम भ गेल। फेर वैह गोनू झा आ वैह नौआ। नौआ बुझलक गोनू बाबू हँसोर लोक तेँ हँसी कयलियनि। गोनू झा
बुझलनि जे नौआ छी। पसारी छी। कोनो बात नहि।
इहो पढू : गोनू झा के माँ कालीक साक्षात दर्शन
किछु दिनक बाद गोनू बाबूकेँ कुठाममे गूड़ भ गेलनि। ओ खाट ध लेलनि। ने उठि होनि आ ने निन्न होनि। गूड़ जखन पाकि गेलनि त नौआकेँ कहा पठाओलनि जे आबि कनी मुहँ बना देत। नौआ गोनू बाबूकेँ ठकने रहनिमुदा ओ किछु नहि कहलथिन। एखन कष्टमे छथि, त हमर कर्त्तव्य अछि जे यथासाध्य सहयोग करियनि। ओ गोनू बाबूक घर पहुँचल गोनू दर्दसं बाप-बाप क रहल रहथि। ओ इशारा सं गूड़क स्थान कहलथिन।
इहो पढू : मैथिली किस्सा – गोनू झाक पुरस्कार
नौआ लोहखर खोलि निधुरिक गूड़क मुहँ बनब चाहलक। गोनू दर्दसं मर्माहत रहितहु संकेत सं पुनः कहलथिनजे खाटक नीचां बिनु पैसने नहि भ सकैत छह। नौआ खाटक तरमे घुसियायल आ चित्त भ लहरनि हाथमे ल तैयार भेल आ खाटक रस्सी काट के ओयमें छेद बनेलक। लेकिन नौआ के गूड़क घाव नै भेटल। उ जोर से कहलक “मालिक गूड़क घाव कहाँ छै?” बस फेर की छल गोनू झा इहा फिराक में छलैथ, गोनू झा तीन दिन से मल रोकने छलैथ, नौआ जखनहि फेर बाजल कि गोनू झा नौआ के मुहे पर पूरा प्रसाद बरसा देलैथ। बेचारा नौआ बाप – बाप करैत ओत सं भागल आ सोझे पोखरिमे जा करकि खसल। अब ओ क की सकै छल। बेचारा नौआ अपन मुँह सब साफ़ क के घर चैल गेल।
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
अन्तर्राष्ट्रिय हवाई यातायात सङ्गठन विमानस्थल कोड
अन्तर्राष्ट्रिय हवाई यातायात सङ्गठन विमानस्थल कोडके आइएटिए स्थान पहिचानकर्ता, आइएटिए स्टेसन कोड वा मात्र स्थान पहिचानकर्ताक नाम सँ जानल जाएत अछि ।[१] ई एकटा तीन अक्षरक कोड छी जेकर प्रयोग विश्वक सब नियुक्त विमानस्थलसभक लेल कएल जाएत अछि । ई कोड अन्तर्राष्ट्रिय हवाई यातायात सङ्घ (आइएटिए)द्वारा निर्धारित कएल गेल रहैत अछि । ई चिन्हसभक उपयुक्त उदाहरण विमानस्थलक प्रवेश जाँच डेस्कमे देखल जा सकैत अछि, जते सामानमे लगाएल ब्यागेज ट्यागमे ई चिह्न स्पष्ट रूप सँ अङ्कित रहैत अछि ।
ई कोड आइएटिएक प्रस्ताव-७६३ द्वारा निर्धारित कएल जाएत अछि ।[२] एकर प्रबन्धन मोन्ट्रियल स्थित आइएटिए मुख्यालय करैत अछि । ई सङ्केतसभके वर्षमे दुई बेर आइएटिए एयरलाइन कोड निर्देशिका (कोडिङ्ग डायरेक्ट्री)मे प्रकाशित कएल जाएत अछि ।[३] आइएटिए ई कोड रेलवे स्टेशनसभक लेल सेहो जारी करैत अछि ।
एहो सभ देखी[सम्पादन करी]
सूची[सम्पादन करी]
इतिहास आ सम्मेलन[सम्पादन करी]
सन्दर्भ सामग्रीसभ[सम्पादन करी]
- ↑ IATA Coding Systems
- ↑ http://www.iata.org/NR/ContentConnector/CS2000/SiteInterface/sites/whatwedo/scheduling/file/fdc/sc107min.pdf IATA Memorandum SKED457, see Item 6.1.4]
- ↑ IATA Airline Coding Directory


text:
> मधुबनी कांड केर विरोध कयलनि मैथिल
नव
दिल्ली. मधुबनी मे पुलिस द्वारा कयल गेल गोलीबारी केर विरोध मे दिनांक १४
अक्टूबर २०१२ कें 'मैथिल यूथ परिषद्' केर नेतृत्व मे बहुत लोक दिल्लीक जंतर
मंतर पर प्रदर्शन तथा कैंडल मार्च केलनि. घटना सं आक्रोशित लोक सभ बिहारक
नीतीश सरकार कें निरंकुश आ तानाशाह बतओलनि. परिषदक अनुसार मधुबनीक जनता
पछिला एक सप्ताह सं बिहार पुलिस प्रशासनक अत्याचार सहन क' रहल अछि. बिहारक
शासन व्यवस्था चरमरा गेल अछि. अपराधी कें प्रशासन संरक्षण द' रहल अछि आ जे
एकर विरोध करइए ओकरा पर गोलीबारी भ' रहल अछि. घटनाक बादे प्रशासनिक
अधिकारी केर तबादला पर सेहो परिषद् क्षोभ जतओलक. मैथिल यूथ परिषद् केर
प्रदर्शन आ कैंडल मार्च मे बेस मैथिल जुटलाह, जाहि मे मधुबनी सहित मिथिला
केर आनो जिलाक लोक सभ शामिल भेल छलाह. प्रदर्शन बेस शांतिपूर्ण भेल.
प्रदर्शन मे 'इंडिया अगेंस्ट करप्सन' केर कार्यकर्ता लोकनि सेहो शामिल
भेलाह, संगहि अरविन्द केजरीवाल केर मंच दिस सं सेहो एहि प्रदर्शन कें
समर्थन प्राप्त भेल.
(Report: मिथिमीडिया ब्यूरो)


text:
आई आफिस सँ ठीक समय सँ निकललहुँ. पिछला दस घँटा सँ अफिसे मे छलहुँ. एखन साँझ’क साढ़े सात बजे धरि पार्किँग मे लोक’क आवाजाही मे कोनो कमी नहि भेल छल. बँगलोर मे इएह बात नीक थीक, बँगलोर कखनो सुतैत नहि अछि. खैर, एखन साढ़े सात बजल छल आ एखन सुतबाक कोनो प्रयोजन नहि भऽ सकैत छल. ओना पिछला दस घँटा सँ करैते की रही? सुतले तऽ रही. किओ आफिस’क बारे मे नीके परिभाषा देने छथि, "आफिस एक एहेन जगह होयत छैक, जतय जीवन’क भागग-भाग सँ दूर, लोक दू टा स्वाइप’क बीच मे चैन’क नीन्द सुतैत अछि". किनको उपर मे ई परिभाषा लागु हो चाहे नहि हो हमरा उपर मे ई अक्षरशः सत्य थीक. कहियो लन्च’क समय मे कोनो काज सँ चलि जाइत रही मुदा आई ओकरो मौका नहिँ भेटल. तेँ आइयो दस घँटा अरामे भेल. पार्किँग सँ विदा भेलहुँ तऽ धीरे-धीरे ओन्गहीँ टुटल जा रहल छल. आई भोरे भोर आयल छलहुँ आ नहेबा’क समय नहि भेटल छल. अपन गँध अपने लागि रहल छल, मुदा एहि गँध मे जीबाक आदत पड़ि गेल अछि. गँध रहओ वा किछु आओर, बँगलोर’क भागा-दौरी मे किछु नहि रुकैत छैक. जिन्दगी चलैत रहैत छैक बे-रोकटोक. आ चलबाके चाही ने? जिन्दगी बनबे कएल अछि चलबाक लेल. रुकि गेल तऽ बुझि लिऔक मृत्यु. अपन जिन्दगी’क इएह फलसफा केँ विचारैत बहुत वेग सँ सरपट जा रहल छलहुँ कि जल्दी सँ जल्दी ट्रैफिक मे पहिल सिगनल पर पहुँचि जाए. पहिल सिगनल’क बाद मे बँगलोर अपन प्राकृतिक गतिक सँ चलय लागैत छैक. मोन मे छल जे सिगनल पर पहुँचय सँ पहिने अपन रफ़्तार’क मजा लऽ ली, इएह मोन मे रहय. फेर ओकर बाद तऽ अनुशासन मे आबैये पड़त. वेग सँ समय दूरी जल्दी कटि जाइत छैक आ हमर आफिस लऽग’क पहिल ट्रैफिक सिगनल आबि गेल.
लेखक- डा० पद्मनाभ मिश्र, बनैनियाँ सुपौल. कतेक रास’क बात’क शुरुआत असगरे कएने छलैथि मुदा हिनकर कहबाक छन्हि "लोग आते गए और कारवाँ बनता गया". हिनका सपना देखबाक विशेष शौक. एक सपना देखने छथि जे भविष्य मे १००० हजार मैथिली ब्लोगर.
ई एक सँग हिन्दी, अन्ग्रेजी, आ मैथिली तीनो मे महारथ हासिल करबाक कोशिश मे बहुत किछु अनकठल काज केने छथि. गलती करबा मे कोनो अशौकर्य नहि छन्हि, गलती केँ दोहरेबा मे सेहो कोनो दुःख नहि. हिनकर कहनाय छन्हि, "केरा के धुकि रहल छी कहियो ने कहियो पाकबे करत". फिलहाल नाकामी केँ बिल्कूल नकारैत अपन काज जारी रखबाक कोशिस. हिनकर असगरे चललाक बाद हिनका २२ टा लेखक सँग भेटलन्हि आ परिणाम अछि लगभग १०० तरह’क साहित्य सृजन.
हमरा लऽग आबैत अपन कनखी नजरि सँ ओ देख नेने छलीह आ ससरि केँ सिगनल के कनि लऽग आओर चलि गेलीह मुदा हमरा सँ दूर भऽ गेलीह. हमरा बुझल नहि छल जे ओ हमर सुरत देखि केँ पड़ा गेल छलीह वा शरीर’क दुरगन्ध सँ. हमरा लोकनि तऽ उपर सँ बनि केँ आयल छी तेँ एहि मे बदलाव कोनो सम्भव नहि. मुदा अपना आप केँ साफ सुथरा रखबाक लेल प्रयास कऽ सकैत छी. परफ्यूम से कीनि केँ राखि सकैत छी. लाखोँ के शरीर अछि बकायदा इन्स्यूर्ड आ ओकरा मेन्टेन रखबाक लेल दू सय बीस टाका मे एकटा परफ़्यूम कीनि इस्तेमाल तऽ काइये सकैत छी. ओ हमरा सँ बकायदा दूर भऽ गेल छलीह, मुदा हमहुँ कोनो छोट खिलाड़ी नहि रहल छी. एखन नव-नव जवान भेलहुँ यऽ आ हमरो हृदय मे भावना हिलकोर लऽ रहल अछि. मोन भेल कहि दी,"ऐ छम्मक छल्लो कहाँ जा रही हो, जरा सुनो तो सही". मुदा गाड़ी सँ भरल सिगनल लऽग’क ट्रैफिक हमरा अपन अनुशासन मे रहबाक प्रेरणा दैत छल. मुदा उत्साह जखन चरम पर होइत छैक तऽ अनुशासन बेमानी मानल जाइत छैक आ नियम केँ तोड़बा मे किनका आनन्द नहि होइत छैक. यदि किओ नियम केँ तोड़बे नहि करैथि तऽ बँगलोर मे ट्रैफिक’क समस्या खत्म नहि भऽ जाए. मोन भेल चलु मस्ती काएल जाए. पुनः सुन्दरी’क सँग कहिया भेटत से नहि जानि. मोन मे भेल लऽग मे जा केँ कनी देह मे देह सटा देल जाए. मुदा देह सटेला’क बाद मे केहेन प्रतिक्रिया होयत तकर कोनो पता नहिँ. हाथ पैर टुटत, वा काज धन्धा छोड़ि घर बैसय पड़त.
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि.
पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.


text:
पटना। रेडीमेड वस्त्र क उत्पादन मे आब बिहार क सेहो खासा योगदान भ रहल अछि। बदलैत बिहार क संग इ उद्योग एहि ठाम नव रूप मे ठार भ रहल अछि। मुदा एहि नव उद्योग कए ठार हेबा स पहिने केन्द्र सरकार एहि पर अपन नजरि गडा देलक अछि। एहि साल क केन्द्रीय बजट मे रेडीमेड गार्मेट उद्योग पर दस फीसदी उत्पाद शुल्क लगेबाक प्रस्ताव बिहार मे एहि उद्योग कए जनमला क संगहि मारबाक प्रयास जेकां अछि।
बिहार मे रेडीमेड वस्त्र क उत्पादन बढ़बाक संगहि एकर बाजार सेहो तेजी स बढ़ि रहल अछि। राज्य मे कार्यरत 100टा स बेसी छोट-पैघ इकाइ क सालाना कारोबार करीब 100 करोड़ स बेसी पहुंच चुकल अछि। बिहारी रेडीमेड वस्त्र झारखंड, उत्तर प्रदेश, बंगाल, ओडिशा, मध्य प्रदेश आदि राज्य मे सेहो जा रहल अछि। पैंट-शर्ट, जीन्स, कुर्ते-पायजामा, शेरवानी आ खादी वस्त्र एहि ठाम मुख्य रूप स तैयार भ रहल अछि। किछु बिहारी ब्रांड अपन खास पहचान बना रहल अछि। बिहार गारमेन्ट्स मैन्युफैक्चरिंग एंड डीलर्स एसोसिएशन क अनुसार साल भरि मे केवल यार्न क दाम बढ़ला स सूती कपड़ा क दाम पहिने स 130 फीसदी तक बढ़ि चुकल अछि। एहन मे बजट उत्पाद शुल्क लगेबा स रेडीमेड कपड़ा क दाम आओर बढ़त। एहि स बिहार कए सबस पैघ घाटा होएत किया जे बिहार मे रेडीमेड उद्योग एखन पनपब शुरू भेल अछि, उत्पाद शुल्क लगबा स इ चौपट भ जाएत। एसोसिएशन क कहब अछि जे एक दिस राज्य या केंद्र सरकार एहि लेल प्रोत्साहन नहि द रहल अछि दोसर दिस उत्पाद शुल्क लग कए बिहार मे एहि उद्योग कए जनमबा स रोकि रहल अछि।
बिहार मे रेडीमेड गार्मेट उद्योग कए जन्म क संग दफनेबाक प्रयास मे केंद्र
पटना। रेडीमेड वस्त्र क उत्पादन मे आब बिहार क सेहो खासा योगदान भ रहल अछि। बदलैत बिहार क संग इ उद्योग एहि ठाम नव रूप मे ठार भ रहल अछि। मुदा एहि नव उद्योग कए ठार हेबा स पहिने केन्द्र सरकार एहि पर अपन नजरि गडा देलक अछि। एहि साल क केन्द्रीय बजट मे रेडीमेड गार्मेट उद्योग पर दस फीसदी उत्पाद शुल्क लगेबाक प्रस्ताव बिहार मे एहि उद्योग कए जनमला क संगहि मारबाक प्रयास जेकां अछि।


text:
नई दिल्ली। वरिष्ठ पत्रकार शिवनाथ झा कहलथि अछि जे मैथिली क विकास मे महिलाक आगू भेनाई एकटा शुभ संकेत अछि। झा सोमदिन प्रेस क्लब ऑफ इंडियाक सभागार मे मैथिलीक पहिल इ पेपर क लोकार्पण करबाक बाद सभा कए संबोधित करैत छलाह। श्री झा कहलथि जे आइ बहुत कम लोग अछि जे मिथिला-मिहिर देखने अछि। मैथिली भाषा मे अखबार एकटा सपना रहल जे आइ पूरा भ रहल अछि। ओ कहलथि जे महिला लोकनि कए इ प्रयासक अभिनंदन करबाक चाही। मैथिली एकटा समृद्ध भाषा अछि, मुदा पूंजीक अभाव क कारण एहि भाषा मे अखबार नहि निकली सकल छल। इंटरनेटक माध्यम से पूंजीक आवश्यकता कम भ गेल अछि आ एहन मे मैथिलीक अखबार हमरा लोकनि कए सामने अछि। हमरा पूरा विश्वास अछि जे समाद मिथिलाक आवाज त बनबे करत एकर संग-संग इ देश कए पत्रकारिता मे अपन अलग पहचान कायम करत। श्री झा कहलथि जे समाद एकटा शुरुआत करि देलक अछि, आब एकरा एकर लक्ष्य तक पहुंचेबा लेल हमरा सब कए अपन-अपन योगदान देबाक चाही। हम आशा करैत छी जे समाद हमरा लोकनि लेल अभिव्यक्तिक सशक्त माध्यम बनत।
मुख्य पृष्ठ समाचार एकटा सपना छल, जे पूरा भ गेल : शिवनाथ


text:
विनीत ठाकुर
दरभंगा। महाराजा महेश ठाकुर मिथिला महाविद्यालय दरभंगा क सभागार मे विगत सात दिन सँ आयोजित कार्यशाला क समापन शुक्र दिन अपराह्न मे भेल। भारतीय भाषा संस्थान, मैसूर, मैथिली साहित्य संस्थान, पटना आ इंटेक, दरभंगा क संयुक्त तत्वावधान मे मिथिलाक्षर आ कैथी लिपि क प्रशिक्षण हेतु आयोजित कार्यशाला मे दू सय प्रतिभागी प्रशिक्षित भेलाह। मिथिलाक्षर क प्रशिक्षण प्रसिद्ध विद्वान आ कामेश्वर सिंह दरभंगा संस्कृत विश्वविद्यालय क व्याकरण विभागाध्यक्ष प्रो डॉ शशिनाथ झा, पंडित भवनाथ झा आदि द्वारा देल गेल त कैथी लिपि क प्रशिक्षण पंडित विजय शंकर मल्लिक देलन्हि।
समापन समारोह मे भारतीय भाषा संस्थान, मैसूर क सहायक निदेशक डॉ नारायण चौधरी भारतीय भाषा संस्थान के कार्यक्रम क अतिरिक्त मिथिलाक्षर आ कैथी लिपि आ भाषा क विकास क संबंध मे विस्तृत जानकारी देलनि। डॉ चौधरी भाषा विज्ञान क शोधार्थी सब केँ प्रोत्साहित करैत कहलनि जे एहि लेल संस्थान आर्थिक सहायता देत।
मैथिली साहित्य संस्थान, पटना क कोषाध्यक्ष डॉ शिव कुमार मिश्र जनौलनि जे एहि अंतर्राष्ट्रीय कार्यशाला से बहुतो भ्रम क निवारण भेल अछि। लिपि क संबंध कोनो एक भाषा से नहि अपितु क्षेत्र से होइत रहल अछि, ई भ्रम क निवारण एहि कार्यशाला द्वारा भेल जे लिपि कोनो क्षेत्र विशेष क नहि एकर क्षेत्र विस्तृत छैक आ संस्कृत भाषा क सबसे अधिक ग्रंथ अही लिपि मे अछि जकर अवलोकन दरभंगा क संस्कृत विश्वविद्यालय, विहार रिसर्च सोसायटी, पटना, मिथिला शोध संस्थान, दरभंगा क अतिरिक्त देश विदेश के अन्यान्य पुस्तकालय मे कैल जा सकैछ । उपलब्ध ताम्रलेख, प्रस्तर लेख सब मिथिलाक्षर मे अछि। कार्यशाला मे जापान, नेपाल, दिल्ली से आयल प्रतिभागी सबहक उपस्थित प्रमाणित करैछ जे देश क बाहरो लिपि जा रहल अछि।
तहिना कैथी लिपि सेहो कोनो जाति,क्षेत्र, वर्गक लिपि नहि प्रत्युत विहार आ उत्तरप्रदेश क विस्तृत क्षेत्र मे एकर उपयोग होइए। चंद्रधारी संग्रहालय, दरभंगा सहित अनेको पुस्तकालय मे पांडुलिपि कैथी लिपि मे अछि। अधिक संख्या मे प्रतिभागी सबहक अभिरूचि पर प्रसन्नता व्यक्त करैत डॉ मिश्र मैथिली साहित्य क पुस्तक क अप्रत्याशित विक्री पर संतोष व्यक्त कैलनि। डॉ मिश्र महाविद्यालय क सचिव डॉ वैद्यनाथ झा बैजू, मिडिया कर्मी आ प्रतिभागी सबहक आभार व्यक्त कैल आ प्राचीन अवशेष, प्रतिमा सबहक संरक्षण लेल आह्वान कयलनि।
कार्यक्रम केँ ऐतिहासिक कहैत ओ डाॅ भीमनाथ झा,श्री उदयचंद्र झा विनोद, प्रो डाक्टर शशिनाथ झा, प्रो डॉ वीणा ठाकुर, डॉ बैद्यनाथ चौधरी बैजू,श्री पंचानंद मिश्र सदृश्य मिथिला मैथिलीक कर्णधार द्वारा प्रतिभागी सब केँप्रोत्साहित करबाए लेल प्रसन्नता जनौलनि। साहित्य अकादमी पुरस्कार प्राप्त डॉ भीमनाथ झा द्वारा श्रीमती रेवती मिश्रा ( साहित्य अकादमी पुरस्कार से सम्मानित) आ डा विभूति आनंद केँ प्रमाण पत्र देबा केँ सुखद क्षण कहलनि।ओ डा बैजू क मुक्तकंठेँ प्रशंसा करैत दोसर कार्यशाला क आयोजन करबा लेल अनुरोध कैलनि।
ललित नारायण मिश्र मिथिला विश्वविद्यालय क प्राचीन विभाग क विभागाध्यक्ष प्रो डॉ श्री अयोध्यानाथ झा उपेन्द्र ठाकुर लिखित प्रसिद्ध ग्रन्थ हिस्ट्री ऑफ मिथिला क प्रति जापान क प्रतिभागी टोमोका मुशिगा केँ उपहार मे देलनि। डॉ बैजू आयोजक सबहक आभार व्यक्त करैत मिथिला मैथिली हेतु सतत सहयोग देबाक आश्वासन देलनि। इंटेक दरभंगा क संयोजक डॉ एन के अग्रवाल महाराज महेश ठाकुर मिथिला महाविद्यालय के आभार व्यक्त कैलनि। समारोह क समापन प्रसिद्ध इतिहासकार आ साहित्यकार डॉ शंकर देव झा द्वारा गाओल समदाउन से भेल। समारोह मे डॉ अवनींद्र कुमार झा,पं भवनाथ झा, चन्द्र मोहन झा परबा, चन्द्र शेखर झा बूढ़ा भाई सहित महाविद्यालय क अध्यापक आ अन्य बुद्धिजीवी उपस्थित छलाह।


text:
मुजफ्फरपुरक घटना : ब्रजेश ठाकुरकेँ रिमांड पर लेबाक तैयारीमे सीबीआई, कॉल डिटेलमे कतेको रसूखदारक नंबर
मुजफ्फरपुर, मिथिला मिरर : मुजफ्फरपुर बालिका गृह कांड मामलामे सीबीआई जांचक दायरा बढ़बैत मुजफ्फरपुर जेल अधीक्षकसँ मुख्य आरोपी ब्रजेश ठाकुरक हेल्थ रिपोर्ट मंगलक अछि। एहन मानल जा रहल अछि जे ब्रजेशकेँ कोनो गंभीर बीमारी नहि छनि, जेकर इलाज जेलमे नै भ’ सकैत छैक। सीबीआई ब्रजेशकेँ रिमांड पर लेबाक तैयारीमे अछि। ब्रजेशक कॉल डिटेलसँ आ समाज … Continue reading मुजफ्फरपुरक घटना : ब्रजेश ठाकुरकेँ रिमांड पर लेबाक तैयारीमे सीबीआई, कॉल डिटेलमे कतेको रसूखदारक नंबर
The post मुजफ्फरपुरक घटना : ब्रजेश ठाकुरकेँ रिमांड पर लेबाक तैयारीमे सीबीआई, कॉल डिटेलमे कतेको रसूखदारक नंबर appeared first on No.1 Maithili News Portal.


text:
भागलपुर। भागलपुर में सेहो एफएम रेडियो क प्रसारण शुरू भ गेल। लोकहित संस्था द्वारा संचालित भागलपुर क पहिल एफएम रेडियो स्टेशन रेडियो एक्टिव 90.4 एफएम क विधिवत उद्घाटन भाजपा सांसद शाहनवाज हुसैन केलथि। एहि मौका पर ओ कहला जे आब भागलपुर क लोक कए सेहो मनोरंजन क एकटा आर साधन उपलब्ध भ गेल अछि। आजुक क दौर में महानगर क पहचान एफएम रेडियो स होइत अछि। एक फरवरी स भेर 7 बजे स राति क 10 बजे तक रेडियो एक्टिव स नियमित प्रसारण होएत। वर्तमान में टेस्ट सिग्नल क रूप में सांझ 6 बजे स रातिक 10 बजे तक प्रसारण शुरू भेल अछि। लोकहित क सचिव सुधा झा कहलथि जे रेडियो एक्टिव कृषि, मौसम, ट्रैफिक, लोक-विद्या, लोक-गीत, शास्त्रीय आ गैर शास्त्रीय, गीत संगीत, गायन-वादन, संग-संग रेडियो जॉकी क बहुरंगी छटा स रेडियो एक्टिव सजल होएत।
-
hamar subhkamna je ee maithili fm nitprati chiranjivi hoit rahai, subhkamnak sang mithilak putra…………. Nitin Mishra……….
Jai Mithila, Jai Maithili!!!!!!!!!!!!!!!!
Comments are closed.


text:
इंटरनेट पर मैथिलीक पहिल पत्रिका विदेह आब सदेह भs गेल अछि... विदेह सदेह बनि आब सभ के सामने आबि गेल अछि. एकर पूरा श्रेय श्री गजेन्द्र ठाकुर जीके जाए छनि. ई हुनकर मातृभाषा मैथिलीक प्रति अनुराग के सेहो देखबैत अछि. गजेन्द्र जी मैथिली मे कइटा पोथी त लिखनहिं छथिन्ह... मैथिली-अंग्रेजी आ अंग्रेजी-मैथिली शब्दकोश सेहो तैयार कएने छथिन्ह. सदिखन मैथिलीक विकास मे जुटल रहय छथिन्ह. देश- विदेशक मैथिल के एकठाम लाबय मे विदेह के बड़का योगदान रहल अछि. ई मैथिल सभ के एकटा बड़का मंच प्रदान करैत अछि. विदेह दुनिया के करीब सत्तरटा देश मे पढ़ल जाएत अछि. मैथिली पत्रकारिता मे अखन धरि विदेह जे काज करलक ओ अतुलनीय अछि. इंटरनेट के माध्यम सं पत्रिका निकालनाय... एकरा त अहां एक तरहे एकटा साहसिक कदम कहि सकैत छी. जतय प्रिंट के पढ़य लेल एकोsटा पत्र-पत्रिका नहि मिलैत होए. ओतए ई साहसिके कदम अछि. प्रिंट वाला पत्र-पत्रिका त नामे लेल अछि. साल मे एक-दुटा अंक निकालि खानापूर्ति टा होएत अछि. कोनो सभा संगत के दौरान मिलल त मिलल नहि त पतो नहि चलत जे मैथिली मे ई पत्रिका निकलैत अछि. नाम त दसटा के सुनय लेल मिलत. बस अपने मे निकालय छथि आओर अपने मे पढय छथि. एहन हालत मे विदेह के निकलनाय सुखद अछि. कम सं कम इंटरनेटहिं पर गजेन्द्र ठाकुरजी हर अंक त निकालैत छथिन्ह. आब जखन विदेह सदेह भs गेल अछि उम्मीद अछि ठाकुरजी एहि क्रम के जारी रखताह. ओना विदेह के सदेह वाला अंक इंटरनेट पर सेहो अछि. विदेह के इंटरनेटक अंक जारी रहत ओहि मे कोनो रुकावट नहि आएत. विदेह सदेह पत्रिका के पहिल अंक मे इंटरनेट वाला विदेह के पहिल पचीस अंकक चुनल रचना के प्रकाशित कएल गेल अछि. विदेह मे कथा-पिहानी... कविता... एकांगी... कॉर्टून... इंटरव्यू सभ किछ के समावेश त कएले गेल अछि. पत्रिका के आखिर मे मैथिलीक मानक लेखन शैली सेहो देल गेल अछि. कम सं कम हमरा सभ जकां लोक के लेल त ई नीक अछि. गाम-घर सं बाहर रहय वाला आओर मैथिलीक पोथी कम पढ़य वाला लोक सभके लेल ई मानक लेखन शैली बड़ काज के अछि. मुदा एकरा बेर- बेर पढ़य के जरूरत अछि. किएक त जे लिखय के आदत भ जाएत अछि ओ जल्दी नहि हटैत अछि.
विदेह सदेह के एहि अंक के देखि मन खुश भs गेल. आब अगिला क के इंतजार अछि. अगिला साल जनवरी मे विदेह के अगिला अंक आएत. ओना एहि अंक के लेल गजेन्द्र ठाकुर जीके काफी मेहनत करय पड़लन्हि. फोंट के दिक्कत... ले आउट... फॉर्मेटिंग के... सभ ठाम हुनका जुझय पड़लन्हि. रचनाकार के पठाएल एक-एक रचना के फेर सं टाइप करनाय... छपय सं पहिने एक-एक शब्द के फेर सं चेक करनाय. एकदम सं थका देबय वाला काज अछि. एहि के लेल हुनका बहुत-बहुत धन्यवाद आओर अगिला अंक के लेल शुभकामना.


text:
बिहार मे खुलत 25 टा मॉडल डिग्री कॉलेज
शिक्षा के हिसाब सं देश के सभ सं पिछड़ल 374 जिला मे मॉडल डिग्री कॉलेज खोलल जाएत. ई डिग्री कॉलेज केंद्र सरकार के मदद सं खोलल जाएत. एहि सभ जिला मे विद्यार्थी के दाखिला दर राष्ट्रीय दाखिला दर सं काफी कम अछि. सरकार के माननाय अछि जे नवका मॉडल डिग्री कॉलेज खुलला सं करीब दू लाख विद्यार्थी के हायर एजुकेशन के मौका मिलि सकैत अछि. एकटा डिग्री कॉलेज खोलय मे करीब आठ करोड़ रुपया के खर्च आएत जेहि मे सं दू करोड़ 67 लाख रुपया केंद्र सरकार देत. बाकी रुपया आओर जमीन राज्य सरकार के देबय पड़त. ओना जेहि राज्य के स्पेशल कैटिगरी मे राखल गेल अछि ओकरा केंद्र सरकार सं 4 करोड़ रुपया मदद मिलत. ई पूरा काज यूजीसी आओर शिक्षा विभाग के जरिए पूरा कएल जाएत.
बिहार के हिसाब सं देखु त राज्य मे 25 टा जिला के पहचान भेल अछि जे पिछड़ल अछि आ ओहिठाम मॉडल डिग्री कॉलेज खोलल जाएत. बिहार के ओ जिला अछि- दरभंगा... मधुबनी... सीतामढ़ी... समस्तीपुर... शिवहर... सहरसा... सुपौल... मधेपुरा... पूर्णिया... खगड़िया... कटिहार... किशनगंज... अररिया... बेगूसराय... लखीसराय... पूर्वी चम्पारण... पश्चिमी चम्पारण... औरंगाबाद... बांका... गोपालगंज... जमुई... कैमूर... नवादा... सीवान आओर वैशाली.
ओना किछ दिन पहिने बिहार के मुख्यमंत्री नीतीश कुमार सेहो घोषणा कएने छलखिन्ह जे जेहि अनुमंडल मे कोनो डिग्री कॉलेज नहि अछि ओहि ठाम डिग्री कॉलेज खोलल जाएत. ओहि हिसाब सं शिक्षा के क्षेत्र मे बिहार के लेल ई नीक कदम अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
कांग्रेस पार्टी बीजेपी आओर नरेंद्र मोदी के सांप्रदायिक करार करि जमि क कोसैत अछि. कांग्रेस आरोप लगाबैत अछि जे बीजेपी धर्म के राजनीति करैत अछि.
मुदा जखन कांग्रेस अध्यक्ष सोनिया गांधी जामा मस्जिद के शाही इमाम अहमद बुखारी से मिल बीजेपी के खिलाफ एकमुश्त अल्पसंख्यक वोट देबय के बात करलीह तखन कि ई धर्मनिरपेक्षता
के बात भेल की.
बुखारी प्रेस कॉन्फ्रेंस करि मुसलमान के बीजेपी के खिलाफ आओर कांग्रेस...टीएमसी के पक्ष मे वोट देबय के एलान करय छथिन्ह कि ई धर्मनिरपेक्षता अछि.
धर्मनिरपेक्षता के दुहाई द जे लोक पूरा भारत मे हो-हल्ला करय छथिन्ह वो पाकिस्तान आओर कश्मीर मे हिन्दू के प्रति होएवाला भेदभाव पर मौन ध लए छथिन्ह.
अगर अहां मुस्लिम हित के बात करिऔ तं धर्मनिरपेक्ष...आओर हिंदू हित के बात करिऔ तं साम्प्रदायिक. हिंदू धर्मगुरु सं बात करिऔ सं साम्प्रदायिक आओर मुस्लिम धर्मगुरु सं फतवा जारी करबिऔ तं धर्म निरपेक्ष.
दोसर के सांप्रदायिक बताबए वाला राहुल गांधी जखन बीजेपी के पीएम पद के उम्मीदवार नरेंद्र मोदी के बोटी-बोटी काटय वाला बयान दय वाला सहारनपुर के कांग्रेसी उम्मीदवार इमरान मसूद के पक्ष लय छथिन्ह त कि ओ धर्मनिरपेक्ष भेलाह.
देश मे अहां करीब-करीब सभ हिंदू नेता के मुस्लिम हित के बात करैत देखैत होएब मुदा कि अहां कोनो मुस्लिम
नेता के हिंदू हित के बात करैत देखलौं?
अहां कई हिंदू के वालेकुम सलाम कहैत सुनने होएब मुदा कोनो मुस्लिम के जय श्रीराम या हरि ओम कहैत सुनलौं?
चुनाव के समय मुलायम सिंह यादव...नीतीश कुमार आओर लालू यादव जैसन नेता के मुस्लिम टोपी पहिनने देखैत होएब मुदा कोनो मुस्लिम नेता के कहिओ तिलक लगनौ देखलौं?
विकिपीडिया के अनुसार धर्मनिरपेक्षता, पंथनिरपेक्षता या सेक्युलरवाद एक आधुनिक राजनैतिक आओर संविधानी सिद्धान्त अछि. धर्मनिरपेक्षता केर मूलत: दूटा प्रस्ताव अछि-
1) राज्य केर संचालन आओर नीति-निर्धारण मे धर्म, मजहब (रेलिजन) केर हस्तक्षेप नहि होबाक चाही.
2) सभ धर्म केर लोग कानून, संविधान और सरकारी नीति के आगा एक समान अछि.
धर्मनिरपेक्षता के बारे मे आओर जानए लेल ई लिंक क्लिक करु
धर्मनिरपेक्षता की भारतीय अवधारणा
देश के संविधान मे सभ धर्म के मानय वाला लोक के समान अधिकार देल गेल अछि. धर्म के आधार पर ककरो से कोनो भेदभाव नहि कएल जाएत. सभ लोक के अपन धर्म आओर संस्कृति के रक्षा करैत जीवन यापन करय के अधिकार अछि.
धर्मनिरपेक्षता के मतलब अछि जे देश के सभ नागरिक अपन मर्जी सं कोनो धर्म केर पालन करि सकय छथिन्ह. सभ धर्म केर लोक के देश में बराबर अधिकार प्राप्त होएत. धर्म के आधार पर ककरो सं कोनो भेदभाव नहि कयल जाएत. सरकार के जिम्मेदारी होएत जे सभ धर्म केर लोक के सुरक्षा आओर बराबर अवसर मिलैत रहय
मुदा वोटबैंक के राजनीति मे आईकाल्हि जे अल्पसंख्यक के बात करय छथिन्ह वो अपना के धर्मनिरपेक्ष कहय छथिन्ह आओर बाकी के साम्प्रदायिक. अहांके कि कहनाए अछि एहि पर. अहां अपन राय जरूर राखु.


text:
दशमी सं पहिने किछु युवा लोकनि 'मिथिला यात्रा' पर निकलल छलाह नेपालीय मिथिला मे. निश्चये ई युवा लोकनि आम युवा त' नहिए छलाह, कारण एतेक अवगति भेलनि तखने ई लोकनि ख़ास भ' गेलाह.
'मिथिलाक अनुपम डेग' नामक संस्था दिस सं 3 गोटेक टीम दशमी सं एकदिन पहिने मिथिला यात्रा पर निकलल छलाह जाहि मे पत्रकार ध्रुब झा, निर्देशक/अभिनेत्री सरिता साह आ मैथिली एक्टिविस्ट निराजन झा शामिल छलाह.
सोशल मीडिया पर खूब चर्चित भेल ई यात्रा कतेक तरहक जिज्ञासा जगेने छल. केहन यात्रा, किए यात्रा आदि कतोक प्रश्न लोकक मोन मे उमड़ल मुदा निस्सन किछु नै देखना-बुझना गेल. मिथिमीडिया एहि विषय पर जखन मिथिला यात्री मे सं निराजन झा सं बात केलक त' बहुत किछु स्पष्ट भेल, जे हमरा सभ लेल अनुकरणीय अछि.
यात्राक संबंध मे निराजन कहैत छथि जे ओ लोकनि दशमी सं एकदिन पहिने मिथिला यात्रा शुरू केलनि जे विजयादशमी धरि चलल. ई यात्रा नेपालीय मिथिला मे अपन सभ्यता, संस्कृति, समाज तथा मातृभाषा कें पुनः जागृत आ सबल बनेबाक उदेश्य सं कएल गेल. विभिन्न भू-भाग में लोकक बीच जा अपन माटिक लेल जनजागरण पसारब हिनका लोकनिक मूल ध्येय छलनि.
जें ई लोकनि पत्रकार, कलाकार आ कार्यकर्ताक टीम बनओने छलाह तें ई लोकनि कहनो लोक कें जे जहिना बुझबाक अवगति रखैत अछि, अपन भाषा-संस्कृतिक बात बुझा सकबा मे सक्षम छलाह. ई लोकनि ठाम-ठाम भाषण, गायन, मंचन आदि माध्यम सं लोक कें जगेबाक काज केलनि.
मिथिला मे लोक अप्पन भाषा-संस्कृतिक प्रति उदासीन अछि आ एतहि कार्यकर्ता लोकनि कें काज करबाक बेगरता बूझल जा रहल अछि. ई लोकनि अपन यात्रा मिथिलाक अन्तिम राजधानी सिमरौनगढ सं शुरू क' नेपालक पर्सा जिल्ला होएत झापा जिल्लाक किचकबद्ध मे समाप्त केलनि.
निराजन कहैत छथि जे अपना सभक पुरुखा सभ पहिनहु सँ तीन तरहक मिथिला यात्रा करैत आएल छलथि. जाहि मे मध्य परिक्रमा आ अन्तर्गृही परिक्रमा अखनो जीवन्त अछि. पारम्परिक मिथिला यात्राक उद्देश्य सेहो अपन लोकसभक रंगरूप देखब, लोकवेद सं साक्षात्कार करब आ अपन विशेषता सभक पहिचान करब सेहो छल. ओही काज कें ई लोकनि आगू बढ़ेलनि अछि, जे पुरुखा लोकनि करैत छलाह.
निराजन अपन प्रतिबध्दता जनबैत कहै छथि जे मिथिला सदति सं चलि आएब रहल युद्ध छी. ज्ञानक युद्ध, दर्शनक युद्ध, समाजिक न्यायक युद्ध. ई यात्रा बेर-बेर चलैत रहत.
सोशल मीडियाक जुग आ एखुनका परिस्थिति मे दुनू पार मिथिलाक युवा लोकनिक पहिल काज होइए जे ओ पहिने अपन लोक, अपन भाखा-संस्कृति सं साक्षात करथि. अपनो जागथि, लोको कें जगाबथि. ई देखाउंस लगाबथि, एकरा वायरल बनाबथि. एक बेर फेर मिथिला बनाबथि. जय मैथिली!
— रूपेश त्योंथ


text:
जनकपुरक व्यपारीमे नहि अछि दशमीके उत्साह
जनकपुरधाम १८ । नेपालीसभक महान पावनि दशमी आबएमे मात्र २ दिन बाँकी अछि । नेपालमे चर्चित रहल जनकपुरक दुर्गा पूजा प्रत्येक वर्षजँका एहि बेर सेहो हर्षोल्लासके साथ मनाबएके तैयारी अछि । भव्यताके साथ दशमी मनाबए एतुका स्थानीय युवा क्लबसभ जोडतोडसँ तैयारीमे जुटल अछि । प्रमुख शक्तिपीठ राजदेवी मन्दिर सहित एक दर्जनसँ अधिक स्थानमे शक्ति स्वरुपा दुर्गाके मूर्ति स्थापना कऽ एतह भव्यताके साथ दशमीके पूजाअर्चना कएल जाइत अछि । राम मन्दिर परिसर भितर रहल राजदेवी मन्दिर, विद्यापति चौक स्थित दुर्गा मन्दिर, रामानन्द चौक, पिडडीया माइस्थान, वौधीमाई रजौल सहितक विभिन्न चौक चौकमे मूर्ति स्थापना कऽ पूजा कएल जाएबला स्थानसभमे आकर्षक पण्डाल, रंगबिरंगी बल्ब लाइट लगाबएके काज चलि रहल अछि ।
मुदा, एडिबीके ऋण सहयोगमे जनकपुरमे सञ्चालित एकिकृत सहरी विकास परियोजना अन्तर्गत निर्माण भऽ रहल सडक दशमी आबए लगला बादो नहि बनि सकला बाद निरास अछि, एतुका व्यपारी । बजारमा पहुँचए लेल एखनो सडक निर्माण नहि भऽ सकलासँ दशमीके लेल बजारमे सर्वसाधारणके चहलपहल नहि अछि ।
सडक विस्तारक क्रममे तोडलगेल घरसभ मर्मत नहि भऽ सकला बाद करोडो घाटा सहि कऽ सटर बन्द कऽ कऽ बैसल अछि, जनकपुरक व्यापारीसभ । करिब एक वर्षसँ जनकपुरक व्यवसाय धरासायी बनि गेल अछि । ६ महिनासँ कतेको व्यापारी दोकानके ताला सेहो नहि खोलि सकल अछि । सुनसान देखलगेल अछि, जनकपुरक मूल व्यापारिक क्षेत्र भानुचौक, जनक चौक आ जानकी चौकके सडक, राममन्दिरसँ जानकी मन्दिरके बाट आ जानकी मन्दिरसँ महावीर चौकके रस्ता । सडक विस्तारक क्रममे व्यावसाय ध्वस्त भेला बाद ऋण आ कर्जाके दबाब नहि झेल सकलासँ किछु व्यापरी विस्थापित भेल अछि तऽ किछु भारततर्फ सेहो पलायन भऽ चुकल अछि ।
जनकपुरधाम उपमहानगर भितर सञ्चालनमे रहल करिब १० हजार दोकानके व्यवसायमे अगिला सालसँ एहि बेर ८० प्रतिशतसँ व्यपारमे फरक देखलगेल अछि । दसैंमे लाखोके आम्दानी कएन्हिार एतुका कपडा आ सोन चाँदी व्यवसायीसभ सभसँ अधिक मारमे पडल अछि । दशमी तिहारक समय सोनचाँदी खरिद बिक्री होबएबला जनकपुरक अधिकांश दोकान सञ्चालनमे नहि अछि ।
‘सडक निमार्णक क्रममे घर टुटि गेल, ५ महिनासँ सटर बन्द अछि । पहिने आएल रु.१४ लाखके माल (कपडा) जहिनाके तहिना थन्कल अछि । १८ वर्षसँ जनक चौक जानकी चौकके बीचमे कपडा दोकान सञ्चालन करैत आएल भोला साह कहलन्हि ‘ऋणके ब्याज नहि तिरए सकल छी । ऋण कोना तिरु ? हमरासभक क्षतिपुर्ति के तिरत ?’
दसैँ नजदिक आबि गेला बादो सकड नहि बनि सकलासँ दोकानमे ग्राहक नहि आबि रहल रेडिमेड कपडा व्यपारी अविनाश झा बतबैत छथि । भानुचौकसँ रेल्बे स्टेशनके रस्तामे बुटिक सञ्चालन करैत आएल रीतु अग्रवाल कहलीह, ‘सडक अवरुद्ध भेलासँ एहि बेरक दसैँ तिहार ओहिना चलि जाएत, गत वर्ष एहि समयमे दशमीके बजार सुरु भऽ गेल रहैत छल , मुदा एहिबेर किछु अतापता नहि अछि,’ ओ कहलीह, ‘सामान दोकान धरि नहि आबि सकैत अछि, रहल सामा सेहो लेबए आबए लेल ग्राहककेँ सहज होबएबला रस्ता नहि अछि ।’
सोनचाँदी व्यवसायी अमर ठाकुर कहलन्हि, व्यापार विकासक लेल, सडक जल्दी बनएबामे नहि तऽ उद्योग वाणिज्य संघ चाखि देखओलक नहि तऽ उपमहानगरपालिका ।


text:
नव दिल्ली. मैथिली संगीत प्रेमी हेतु सुखद समाद अछि जे मैथिली लोकगायिका
अंशुमाला स्वास्थ्य लाभ क' रहलीह अछि. स्वास्थ्य खराप भेने हुनका 9 मइ कें
स्थानीय सर गंगाराम अस्पताल मे भर्ती कराओल गेल छल. आरम्भ मे हुनक हालति
दयनीय बताओल जा रहल छल. असल मे किछु वर्ष पूर्व हुनक किडनी नष्ट भेने
आरोपित कयल गेल छल. तत्पश्चात एहन समस्या सं शुभचिंतक लोकनि कें चिंतित होयब स्वाभाविक छल. टटका समाद अछि जे हुनका आ दू-तीन दिन मे अस्पताल सं छुट्टी भेटि जेतनि.
शरीर मे इन्फेक्शन केर शिकाइतक बाद हुनका अस्पताल मे भर्ती कराओल गेल छल.
हुनक पैघ बहिन सुप्रसिद्ध गायिका रश्मि प्रियाक अनुसार वर्त्तमान मे
अंशुमाला कें बोखार भ' जाइत छैक आ फेर उतरि जाइत छैक. डागदर हिसाबे चिंताक
बात नहि.
अंशुमाला केर शीघ्र स्वास्थ्य लाभ केर कामना सकल शुभचिंतक
वर्ग करैत छनि. आशा अछि ओ शीघ्र स्वस्थ भ' अपन फैन कें मधुर गीत सं
आह्लादित करतीह. (Report: मिथिमीडिया ब्यूरो)
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News


text:
नई दिल्ली। बाजार नियामक सेबी पटना मे कार्यालय खोलबा लेल जगह ताकि रहल अछि। भारतीय प्रतिभूति आ विनिमय बोर्ड (सेबी) बिहार क निवेशक, बाजार इकाइ आ कंपनी क जरुरत कए पूरा करबा लेल बिहार मे कार्यालय स्थापित करबाक फैसला लेलक अछि। ज्ञात हुए जे सेबी आईपीओ आ म्यूचुअल फंड सन क्षेत्र मे निवेशक कए आकर्षित करबा लेल कईटा उपाय केलक अछि। मार्च 2012 मे सेबी क निदेशक मंडल चंडीगढ़, इंदौर, बेंगलूर, कोच्चि, पटना, भुवनेश्वर आ जयपुर मे नव स्थानीय कार्यालय खोलबा पर मंजूरी देने छल। एकर मकसद सेबी क कामकाज कए विकेन्द्रित करब छल आ छाट शहर क निवेशक तक पहुंचब छल। सेबी क मुख्यालय मुंबई मे अछि।
नियामक शहर क मुख्य इलाका मे जगह तकबा लेल निविदा जारी केलक अछि। सेबी शुरू मे तीन साल क पट्टा पर संपत्ति लेत। शर्त मे एहि मे पट्टा क अवधि तीन साल आओर बढेबा क प्रावधान होएत। पटना मे 26 अगस्त कए एकटा सेमिनार मे सेबी क चेयरमैन यूके सिन्हा बिहार क लोक स दीर्घकालीन रिटर्न लेल म्युचूअल फंड आ शेयर बाजार मे निवेश करबा विचार करबा लेल कहने छलाह। सिन्हा कहने छलाह जे म्युचूअल फंड क्षेत्र मे बिहार क निवेश क हिस्सा केवल 0.42 प्रतिशत अछि आ डीमेट खाताधारक क संख्या सेहो काफी कम अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
दड़िभंगा. संस्कृत भाषा लेल साहित्य अकादमी पुरस्कार हेतु चयनित डॉ रामजी ठाकुरक शिष्य, शुभेच्छु आ ग्रामीणजन द्वारा उच्च विद्यालय उजानक परिसर मे अभिनंदन कयल गेल. एहि समारोहक अध्यक्षता साहित्य अकादमी सँ सम्मानित डॉ शशिनाथ झा कयलनि आ मुख्य अतिथि डॉ जगन्नाथ झा छलथि. कार्यक्रमक आरंभ डॉ मित्रनाथ
झाक मंगलाचरण प्रस्तुतिकरण सँ भेल आ स्वागत भाषण आ अतिथि लोकनिक सम्मान डॉ
सतीरमण झा द्वारा कयल गेल. एहि अवसर पर एकटा निर्णय सेहो लेल गेल, जे डॉ
रामजी ठाकुर अभिनंदन ग्रन्थ शीघ्र तैयार कयल जायत आ ओहि प्रकाशन समितिक आयोजक डॉ सतीरमण झाक अधिकृत कयल गैल अछि. एहि समारोह मे मुख्य वक्ताक रूप मे डॉ मित्रनाथ झा, डॉ इन्द्रनाथ झा, डॉ सदानंद झा, डॉ
बोधनाथ इत्यादि बजलाह. रामजी ठाकुरक पुरस्कार लेल चयनित भेला सँ उजान
ग्राम सहित आसपासक गाम मे सेहो उल्लास अछि. (Report: नवीन कुमार 'आशा')


text:
झकास
सिरूआ
पावनिक तेसर दिन, पछिया हवा पछिमसँ मेघ-बादल अनलक। ओना अपना ऐठाम बङ्गालक
खाड़ीसँ बादल बनि मौनसुनी बरखा होइए, कहियो काल पछिमसँ बर्फीली हवा चलि सेहो
बरखा अनिते अछि। सएह भेल, मुदा बुन्न छोड़ि बरखा नै भऽ अदहा घण्टासँ झकसि रहल
अछि। ने सौन-भादोक बुन्न आ ने पूस-माघक पाला जकाँ, बीच-बिचौआ। दुआरपर बैसल घुरना
काका खेती-वाड़ीक हिसाब जोड़ि रहल छथि। जोड़ि रहल छथि जे जँ अखनि निम्मन
बरखा होइत तँ मौसमे बदलि जाइत, नवका सालक खेतीमे हाथ लगि जाइत; से तँ नै भऽ रहल
अछि मुदा तँए कि अकाजक भऽ रहल अछि, सेहो तँ नहियेँ कहल जा सकैए। अनका जे होउ,
अप्पन खेती तँ सुतरिए रहल अछि। मन फुल-फुलेलनि। फुलाइते बकार फुटलनि-
“अमृत वरिस रहल अछि।”
एक बेर,
दू बेर, बेर-बेर एके बात मुहसँ निकलैत रहलनि-
“अमृत वरिस रहल अछि!”
हाइ स्कूलक
दसम् किलासमे पढ़ैत बेटा रघुवीर दलानक ओसारक दोसर भागमे कुरसीपर बैसल पिताक बात
बेर-बेर ‘अमृत’ सुनि बाजल-
“काका, देखै छी जे होइए झकास आ अहाँ कहै छिऐ
अमृत वरिस रहल अछि, से की? तेहेन जरल माटि अछि,
खेत-पथारक जे भीजबो ने करत।”
अंतिम पेज......................................
पिताक
बात सुनि रघुवीर आएल-गेल पाँतिकेँ पतियबैत अपन सरूप देखए लगल। मुदा जननिहार आ
बिनु जननिहारक बीच जहिना चुपा-चुपी होइ छै तहिना रघुवीरो आ घुरनो कक्काक बीच चुपा-चुपी
पसरि गेल।¦१५८९¦
२६ अप्रैल २०१४


text:
दिन पलटतय एक दिन अहाँ आस लगेने रहब
मोन जुरेतय विधना बस अहाँ बाट सजेने रहब
टाका पैसा गहना गुङिया काज ने दए अहिंठाँ ककरो
बात विचार ब्यबहार अहाँ बस नीक बनेने रहब
दुनिया कनय छैक सभतरि अपनहि खातिर ऐठाँ
लोकक नीक बेजाय मे अहाँ बस हाथ बटेने रहब
बड्ड काज करय छैक बुढ-पुरानक आशीष वचन
डेग डेग पर सभक आशिर्वाद माथ लगेने रहब
बहुत कठिन छैक आइ काल्हि चलब अहि महिपर
बुद्धि विचार विवेक अपन सभ ठाम बचेने रहब
नांगरि झाङिक' चलब जगती पर चालि छी कुकुरक
टोल परोसक हक हिस्सा लेल आबाज जगेने रहब
कैलहा सभटा बिसरत “राजीव" अहाँक लोक अपन
अप्पन आनक ने बोध राखि बस रंग जमेने रहब


text: कहु की हाल समाचार यौ? सब दुरुस्त ने? हमर हाल की कहु, रोपनी शुरु भऽ गेल अछि. अहि बेर हथिया बढिया जकाँ बरिसलय कहाँ? तैयो कोनो तर्हे धान तऽ रोपै के छैहे. टोल पर जा कऽ काल्हि साँझे जौन अढा एलहु. आइ भोरे खेत पर कादो करय के छल. हरवाह सन्गे खेत पर पहुँचलहु. भरोसी ६कठवा में झिमनी लत्ती उखाइर रहल छल, सन्गे ओकर छोट भाइ परिछ्न सेहो छलइ. परिछन पंजाब रहैया. कनी काल ओकरे सँ बतियेलहु. कहलक जे पंजाब में बडि-बडि टा खेत होइ छै. सब खेत एके सन्ग. मालिक अपने टेक्टर चलबै छै. आ दोआबक माटि त ओनाहु सोने उग्लै अछ. सोन त अपनो अपनो धरती उगलै छल. ओत पढल लिखल किसान सब नब-नब ढंग सऽ खेती करैत अछि. परिछना तऽ कहलक जे रोपनियो मशीने सऽ होइ छै. जोताइ, कोराइ, रोपाइ आ कटनी सभ मशीने करै छै. ओत धान बेगर कादो केनहे रोपै अछि. नबका किनुआ बीया सब कमे दिन में पाकि जाइ छै. ताइ पर सऽ लोक आयुर्वेदी दबाइ सब सेहो उपजबै अहि. रेडियो में तऽ कहै छलै जे पंजाबक किसान तऽ आब अमेरिको दिस जै लागल अछि खेति करै लेल. आब कहु जे ई सभ कहियो अपन सभ दिस हेतै की नै. आइ कल्हि तऽ केयो खेती करहे नहि चाहै अछि. खेतीहर तऽ कन्गाल भेल जा रहल अछि. अबुझ किसान अपन पुरान तरीका सऽ खेती करै अछि जाहि सऽ दु परानि के आश्रम चल्नाइ सेहो कठिन अछि. जगह जमीन बिलैल से जा रहल अछि. पढल लिखल नबजुबक के लेल खेति केनाइ बड्का बेज्जतीक बात भ गेल छै. कतेक त अन्नो आब दुर्लभ भ गेल अछि. माढ, साम, कुर्थि अइ सभ के तऽ अपने लोकनि नामो सुनने होयब की नहि! खेती में नफ़ा कोना हेतै? खेतीहरक इज्जैत कोना हेतै? अपने सँभ जकाँ पढल लिखल बुझनिक लोक सँभ जों रिटैर भेलाक बादो गाम वापिस आबि आ अपन अनुभव आ ग्यान हमरा सनक लोक सन्गे बान्टि त किछु अन्तर त जरूरे एतै. हजारो भरोसि आ परिछ्न के गाम नहि छोडय पडतै. गाम में पाइ ऐतै तऽ रोड, बिजली उद्योग, बड्का बजार ई सभ त अप्ने मोने भ जेतै. होउ बड सपना सभ देखलहु. बीया ल क जौन आबि गेल अछि. कादो भऽ गेलै, आब रोपनी कैल जै.


text:
पटना । आब जन्म-मृत्यु प्रमाणपत्र बनेबा लेल आ बिल्डिंग प्लान क स्वीकृति लेल नगर निगम क चक्कर नहि लगेबाक अछि। इ सेवा बिहार मे ऑनलाइन देबाक काज शुरू भ रहल अछि। जवाहरलाल नेहरू राष्ट्रीय शहरी नवीकरण मिशन क तहत पटना नगर निगम मे इ-गवर्नेस पायलट परियोजना क रूप मे शुरू कैल जा रहल अछि। एकर तहत 14टा सेवा कए ऑनलाइन प्रदान करबाक काज चलि रहल अछि। नगर विकास आ आवास मंत्री प्रेम कुमार कहला अछि जे मिशन क राज्यस्तरीय कमेटी क बैठक मे आम नागरिकक सुविधा लेल इ-गवर्नेस क शुरुआत क निर्णय लेल गेल छल। बैठक मे खाद्य आ उपभोक्ता संरक्षण मंत्री श्याम रजक, सांसद शत्रुघ्न सिन्हा, विकास आयुक्त, नगर विकास आ आवास विभाग क प्रधान सचिव, पीएचइडी क प्रधान सचिव आदि उपस्थित छलाह। योजना क पहिल चरण मे पटना शहर अछि जखन कि द्वितीय चरण मे फुलवारीशरीफ, खगौल आ दानापुर नगर पर्षद आओर बोधगया नगर पंचायत मे इ सेवा शुरू कैल जाएत। एकर बाद राज्य क अन्य सबटा नगर निकाय मे एकरा लागू करि देल जाएत। एहि पर 31 करोड़ टका क खर्च आउत, जाहि मे केंद्र द्वारा 12.1 करोड़ आ शेष 19.11 करोड़ टका राज्य सरकार द्वारा स्पर क सहयोग स खर्च होएत। मंत्री कहला जे नगर निगम मे एक वर्ष क भीतर एहि योजना कए पूर्णत चालू करि देल जाएत।
मुख्य पृष्ठ समाचार ऑनलाइन भ रहल अछि निगम क 14टा सेवा


text:
आशा भोंसले
आशा भोंसले (जन्म: ८ सेप्टेम्बर १९३३) हिन्दी चलचित्र की मशहूर पार्श्वगायिका अछि। लता मंगेशकर के छोटकी बहीन आर दीनानाथ मंगेशकर के पुत्री आशा फिल्मी आर गैर फिल्मी में लगभग 16 हजार गाना गब्नै अछि आर इनकर आवाज़ के प्रशंसक पूरा दुनिया में फैल्ल अछि। हिंदी के अलावा मराठी, बंगाली, गुजराती, पंजाबी, तमिल, मलयालम, अंग्रेजी आर रूसी भाषा के अनेक गीतसभ गब्नै अछि। आशा भोंसले अपना पहला गीत वर्ष १९४८ में सावन आया फिल्म चुनरिया में गब्नै अछि। [१]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "आशा भोंसले का जन्मदिन है आज", पत्रिका समाचार समूह, ८ सितंम्बर २०१४, अभिगमन तिथि ८ सितंम्बर २०१४।


text:
एयरपोर्ट अथार्टी आफ इंडिया देलक अनुमति
दू स तीन हजार टका होएत किराया
शीघ्र शुरू होएत किछु आओर नव शहर स सेवा
स्प्रीट एयर क बाद स्काई फिशर उतरल बिहार मे
एयर एशिया सेहो बिहार क शहर लेल देत सेवा
भागलपुर / पटना । आखिरकार केंद्र सरकार मानलक जे बिहार मे घरेलू उड़ान क अपार संभावना अछि। बिहार मे घरेलू उड़ान सेवा लेल भारी मांग कए देखैत आखिरकार एयरपोर्ट अथार्टी आॅफ इंडिया पटना स जिला मुख्यालय लेल उड़ान क अनुमति द देलक। एयरपोर्ट अथार्टी आॅफ इंडिया क एहि अनुमति स बिहार क करीब दर्जन भरि रनवे पर हवाई सेवा शुरू हेबाक बाट साफ भ गेल। अनुमति भेटलाक बाद सबस पहिने विमानन कंपनी स्काई फिशर भागलपुर समेत बिहार क चारिटा शहर स अपन सेवा शुरू करबाक घोषणा केलक अछि। ओतहि टाटा क विमान कंपनी एयर एशिया लेल सेहो बिहार क शहर स सेवा शुरु करबाक बाट खुलि गेल। स्प्रीट एयर पहिने बिहार क तीनटा शहर लेल सेवा द रहल अछि। स्प्रीट एयर पूर्णिया, गया और पटना स सेवा शुरू केने अछि।
15 अप्रैल से शुरू भ रहल स्काई फिशर क सेवा मे सबस पहिने भागलपुर विमान सेवा स जुडत। मुदा उम्मीद कैल जा रहल अछि जे बहुत जल्द बिहारक किछु आर नव शहर स विमान सेवा शुरू भ सकैत अछि, जाहि मे रक्सौल आ दरभंगा प्रमुख अछि। ओना पटना, गया आ पूर्णिया क बाद भागलपुर बिहार क चारिम शहर होएत जाहि ठाम स विमान सेवा शुरू होएत।
ज्ञात हुए जे इसमाद पिछला पांच साल स एहि अनुमति लेल मुहिम चला रखने छल। इसमाद क मानब अछि जे बिहार में 20 टा एहन रनवे अछि जेकरा किछु मरम्मतक उपरांत छोट विमान लेल मुहैया कराउल जा सकैत अछि, जखन कि गया, पूर्णिया आ पटना स विमान सेवा चालू अछि। दरभंगा सेवा लेल उपयुक्त अछि मुदा स्थानीय उदासीनता क कारण ओ उपेक्षित अछि। भागलपुर आ रक्सौल स शीघ्र सेवा शुरू हेबाक घोषणा बिहार कए आसमान जीतबाक सपना बहुत हद तक पूरा क देत।
स्काई फिशर कंपनी क अनुसार 15 अप्रैल स शुरू भ रहल ओकर विमान सेवा काफी सस्त अछि। 12 सीट वाला एयर टैक्सी क एकटा सीट क किराया 25 सौ स तीन हजार रुपया होएत। पटना एयरपोर्ट पर एयर टैक्सी कए पार्क करबा लेल आ देखरेख लेल जगह क आवंटन एक दू दिन मे भ जाएत, एकर बाद सेवा आरंभ क देल जाएत। फिलहाल कंपनी एकरा लेल बिहार सरकार स संपर्क में अछि। मुख्य एयरपोर्ट क दायरा कम हेबाक कारण स एयरपोर्ट अथार्टी जगह देबा स मना क देलक अछि, मुदा कंपनी स्टेट हैंगर मे जगह लेल राज्य सरकार स गप क रहल अछि। जगह उपलब्ध भेला पर 15 अप्रैल स जिला लेल एयर सेवा आरंभ क देल जाएत। एहि स पहिने प्टेस्ट आ प्रोमोशनल फ्लाइट सेहो चलाउल जाएत। कंपनी एकरा लेल खास तौर पर किराया कम रखलक अछि। कंपनी क अधिकारी क अनुसार अधिकतम तीन हजार टका क किराया मे कोनो व्यक्ति भागलपुर, पूर्णिया व गया स पटना आबि जा सकैत अछि। उड्डयन मंत्रलय की एजेंसी सेंटर फार एविएशन पालिसी सेफ्टी एंड रिचर्स क नेशनल एक्जक्यूटिव डायरेक्टर अतुल सिंह कहला जे मंत्रलय क सर्वे मे इ तथ्य सामने आयल अछि जे बिहार मे घरेलू उड़ान मे भारी संभावना अछि। सिंह कहला जे पटना स जिला मुख्यालय क उड़ान अधिकतम 30 स 50 मिनट क होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
कोसी-मेची नदी जोड़ों परियोजना पर काज शुरू करबा लेल भेटल जनताक अनुमति
5500 करोड़ सं बनत 120 KM लंबा बांध
, पटना । कोसी-मेची नदी जोड़ योजना पर जनताक मुहर लागि गेल अछि। एहि योजनाक पब्लिक हीयरिंग (जन सुनवाई) केर काज पूर्ण भ गेल अछि। कोनो ठाम एकहु गोटे द्वारा एकर विरोध नहि कयल गेल अछि आ नहि कोनो आपत्ति दर्ज कयल गेल अछि। पर्यावरण प्रभाव आकलनक काम पहिने पूरा भ चुकल अछि। आब ई योजना कोनो बदलाव केने बिना केन्द्रक वन एवं पर्यावरण मंत्रालय कें पठाओल जायत। उम्मीद अछि जे एक माह मे योजना केन्द्र सरकार धरि पठा देल जायत।
केन्द्रक इन्वारमेंटल एसेसमेंट कमेटी (ईएसी) बिहार सरकारक बात मानि क कोसी-मेची नदी जोड़ योजनाक लेल एकटा मौसम में आकलन करबाक छूट देने छल। तैं ई काज मात्र छह मास मे पुरा भेल। ओना कोनो एसेसमेंट तीन मौसम केर होइत अछि।
जानकारी अनुसार केन्द्र सरकार योजना पर मुहर लगेबाक समय शर्त लगेने छल जे पर्यावरण क्लियरेंस बिहार सरकारकें लेबए पड़त। एकरे अंतर्गत ई कार्रवाई कयल गेल। मिथिला क्षेत्रक जाहि जिला सभमे लोकक विचार पर्यावरण संदर्भ मे लेल गेल ओहि मे सुपौल, सहरसा, अररिया, किशनगंज आ पूर्णिया शमिल अछि। एहि नदी जोड़ों परियोजना सं उपरोक्त जिला सभकें लाभ होयत।
बिहारक पहिल नदी जोड़ो परियोजनाक कागजी कार्रवाई लगभग पूर्ण हेबाक कगार पर अछि। ओना मूल समस्या पैसे अछि जकर समाधान एखन धरि नहि भेल अछि। राज्य सरकार बेर-बेर एहि योजना कें नेशनल प्रोजेक्ट घोषित करबाक मांग क रहल अछि। बिहारक जल संसाधन मंत्री राजीव रंजन सिंह उर्फ ललन सिंह सेहो एहि मामला पर दू बेर केन्द्र सरकार सं बात केलनि अछि। जं सफलता भेट गेल तं ठीक नहि तं फंडिंग लेल फेरो सं बिहार सरकारकें प्रयास करए पड़त।


text:
-
गजल
Friday, September 2, 2016कर्ममे एना रमा जाउ संगीस्वर्गमे सिड़ही लगा जाउ संगीभेटलै ककरा कथी मेहनत बिनुबाट गन्तव्यक बना जाउ संगीनै घृणा ककरोसँ नै द्वेष राखूनेह चारु दिस बहा जाउ संगीचित्तमे सुनगत अनेरो जँ चिन्ताधूँइयामे सब उड़ा जाउ संगीठेस लागल ओकरे जे चलल नितडेग उत्साहसँ बढा जाउ संगीकिछु करु हो जैसँ कल्याण लोककनाम दुनियामे कमा जाउ संगीओझरी छोड़ाक जिनगीक आबोसंग कुन्दनके बिता जाउ संगीफाइलुन–मुस्तफइलुन–फाइलातुन© कुन्दन कुमार कर्ण
Labels: गजल | | Email This BlogThis! Share to Twitter Share to Facebook|


text:
आब खरीदु शेयर...
सोमवार के एतिहासिक गिरावट के बाद मंगल के सेहो बाजार में भारी गिरावट जारी रहल. बाजार के बेसि गिरला के कारण सर्किट सेहो लगाबय पड़ल. एहि में ई होय छै जे बाजार अगर एक बेर में 10 फीसदी सं ज्यादा गिरय छै त कारोबार एक घंटा के लेल रोइक देल जाय छै. दिन भर सेंसेक्स... निफ्टी में भारी उतार चढ़ाव देखल गेल. मंगल के दिन लाखों लोक के लेल अमंगलकारी साबित भेल. कतेक लोक कंगाल भ गेलाह... जिंदगी भर के लाखों रुपया के जमा पूंजी स्वाह भ गेलनि. चारु कात हाहाकार मचि गेल. लोक सड़क पर उतरि गेल. बीजेपी के नेता वित्त मंत्री सं इस्तीफा देबय के मांग करय लगलाह. पार्टी के कहनाय छल जे पिछला दिन जहि तरह सं बाजार तेजी सं बढ़ल अ ओहि सं बाजार पर सट्टेबाज के कब्जा भ गेल अ. आओर सेबी आई जे ई जांच के आदेश देलक अ ओ ओकरा पहिने देबाक चाहि छल जखन बाजार ऊपर गेल छल.
मुदा प्रधानमंत्री आओर वित्त मंत्री दुनु गोटे लोक के भरोसा देलथिन्ह जे देश के अर्थ व्यवस्था काफी मजबूत अछि आओर उतार चढाव बाजार के अंग अछि. अगर बाजार उपर जा रहल अछि त कहिओ नीचा सेहो आ सकय अछि. एहि स्थिति में लोक के संयम सं काज लेबाक चाही. समझदारी दिखयबाक चाही. ई नहिं कि भीड़ के भेड़चाल के हिस्सा बनि गेलहुं. भीड़ जिम्हर भागल ओम्हर भागय लगलहुं. धैर्य सं काज लिअ. सभ जे काज करय छथिन्ह से नहिं करु. अहां के ई सोचि ते चलय पड़त जे बाजार में अगर फायदा छै त नुकसान सेहो छै. हर चीज के दुनु पक्ष होय छै.
अहां के इहो सोचि ते चलय पड़त जे बाजार में जे मजबूत कंपनी छै... आई खूब फायदा द रहल छै ओकरो शेयर गिर सकय छै... ओ सेहो अहां के तबाह कय सकय अ. एहि लेल सावधानी जरूरी छै. एम्हर जे महीना दस दिन... साल में बाजार में तेजी आयल अ... शेयर बाजार में हरियाली दिखल अ. ओकरा देखैत लोक सभ ज्यादा सं ज्यादा पाई शेयर बाजार में लगाबय लगलाह अ. चाय- पान दोकान सं लs क दलान तक... सभ तरफ शेयर बाजार आओर एहि सं आबय वाला पैसा के चर्चा होय लागल छल. जे शेयर बाजार में पाई नहिं लगयने छलाह हुनका लगैत छलैन्हि जे एहि दुनिया में सभ सं बुड़बक ओहि छथि.... जे शेयर में एकोटा पाई नहिं लगौने छथि. ई खतरनाक स्थिति अछि. जखन चाय पान या बूट-पालिस करय वाला अहां के पाई लगाबय के सलाह देबय लगय स संभलि जाउ. कहनाय छै न नीम हकीम खतरे जान.
अमीर बनय के सपना देखय छी नीक अछि... सभ के सपना देखबाक चाहि... आखिर देखब नहिं त पूरा केना करब. मुदा शेयर बाजार के मार्फत रातों रात अमीर बनय के सपना देखनाक बुड़बकय होयत. ई जुआ नहिं अछि जे पासां फेंकलहु आ जीतला पर राज जीत गेलहुं. आ हारला पर सभस प्रिय चीज के सेहो हारी गेलहुं. समझदारी सं काज लिअ. कखनो उम्मीद सं बेसि लाभ के उम्मीद नहिं करु. एकरा धंधे रहय दिअउ... एकरा सट्टा... जुआ में तब्दील नहिं करु. कतेक लोक कर्ज ल Sक... सभ किछ बेचकय शेयर बाजार में पैसा लगौने छथि आई हुनकर हाल जाSक सुनिऔ. माथ पर हाथ देने छथिन्ह.
आब जे भेल से भेल... संभलि क कदम उठाउ. एम्हर ओम्हर सं मिलय वाला के सलाह पर काज नहिं करु. जीवन भर के कमाई संभलि कय निवेश में लगाउ. म्यूचुअल फंड में पाई लगानाय सही होय छै मुदा म्यूचुअल फंड सेहो बाजार सं जुड़ल छै... ताहि लेल जोखिम बनल रहय छै... बाजार के गिरय के असर एहि पर सेहो पड़य छै. एकरा सं बचय के एकेटा उपाय अछि. हर महीने एकटा फिक्स रकम जमा कएल करु... एकरा अहां एसआईपी या सिस्टमेटिक इंवेस्टमेंट प्लान सेहो कहि सकय छी. अहां के एकटा अनुशासन बना के चलय पड़त. ई नहिं जे एके बेर में सभ पाइ बाजार में लगा देलौं. धीरे-धीरे... एकटा रकम तय क लिअ ओकरा हर महीने दु- चारि टा नीक म्यूचुअल फंड में लगा दिअ. एसआईपी में ई फायदा होय छै जे अगर बाजार नीचा रहल त अहां के शेयर ज्यादा मिलत आ बाजार उपर रहल त शेयर के यूनिट कम मिलत... ई सारा कारोबार यूनिट में होय छै. त बाजार के गिरला सं एहि पर बेसि असर नहिं पड़य छै. अगर नीक फंड छै त नीक फायदा देत. मुदा बेसि लोभ नहिं करु. सोना के हिरण वाला कहानी सुनने छी कि नहिं. त रियलिस्टिक बनल रहुं. उड़य के कोशिश नहिं करु नहिं त धम्म स गिरि पड़ब.
ओना एहि गिरावट सं अहां फायदा सेहो उठा सकय छी. अहां अगर बाजार के जानकार छी... किछ किछ नजर रखय छी त अहां देखि सकय छी जे... ई हफ्ता जे बाजार में गिरावट आयल अ तं ओहन शेयर सेहो गिरल अ जकरा अहां खरीदय त चाहय छलहुं मुदा दाम बेसि होबाक कारणे नहिं खरीदय छलहुं. अखन मजबूत फंडामेंटल वाला... मजबूत कंपनी के शेयर सेहो कम दाम पर मिलि रहल अछि. अखन अहां ओकरा कम दाम पर खरीद कS फायदा उठा सकय छी. बाजार जखन बढ़त त ओकरा में सुधार आयत.... आओर तखन अहां अखन भेल नुकसान के भरपाई कय सकय छी या फायदा उठा सकय छी. मुदा जेना कहबाक छै एकय टोकरी में सारा अंडा नहिं ऱखबाक चाही... तहिना एकय शेयर में सभ पाई नहिं लगाउ. दु- तीन टा नीक शेयर देख पाई लगाउ. बाजार में त उतार चढाब लागल रहय छै. मुदा अहि में जे पाई कमा लैत अछि सेहे छथि असल खिलाड़ी आओर असल खिलाड़ी बनय लेल अहां के नियमित रुप सं निवेश करय के आदत बनाबय पड़त. नीक नीक दु चारि टा शेयर के चुनाव करय पड़त. ज्यादा समय तक पाई लगाबय पड़त यानी अहां के दीर्घ अवधि के लेल पाई लगाबय पड़त. समय समय पर ई देखय पड़त जे ओ शेयर केहन रिजल्ट द रहल अछि. ओहि में बनल रहनाय नीक रहत की नहिं. आओर सभस महत्वपूर्ण बात ई कि किछ पाई दोसरो ठाम लगाउ... शेयर बाजार सं हटि कय. आकस्मिक फंड के रुप में ओ फिक्सड डिपोजिट... बैंक... इंश्योरेंस... सोना... जमीन जायदाद किछ भ सकय अ. त जे भ गेल ओकरा बिसरि आगां देखु आओर नव उत्साह के संग बाजार में उतरि जाउ.
मुदा प्रधानमंत्री आओर वित्त मंत्री दुनु गोटे लोक के भरोसा देलथिन्ह जे देश के अर्थ व्यवस्था काफी मजबूत अछि आओर उतार चढाव बाजार के अंग अछि. अगर बाजार उपर जा रहल अछि त कहिओ नीचा सेहो आ सकय अछि. एहि स्थिति में लोक के संयम सं काज लेबाक चाही. समझदारी दिखयबाक चाही. ई नहिं कि भीड़ के भेड़चाल के हिस्सा बनि गेलहुं. भीड़ जिम्हर भागल ओम्हर भागय लगलहुं. धैर्य सं काज लिअ. सभ जे काज करय छथिन्ह से नहिं करु. अहां के ई सोचि ते चलय पड़त जे बाजार में अगर फायदा छै त नुकसान सेहो छै. हर चीज के दुनु पक्ष होय छै.
अहां के इहो सोचि ते चलय पड़त जे बाजार में जे मजबूत कंपनी छै... आई खूब फायदा द रहल छै ओकरो शेयर गिर सकय छै... ओ सेहो अहां के तबाह कय सकय अ. एहि लेल सावधानी जरूरी छै. एम्हर जे महीना दस दिन... साल में बाजार में तेजी आयल अ... शेयर बाजार में हरियाली दिखल अ. ओकरा देखैत लोक सभ ज्यादा सं ज्यादा पाई शेयर बाजार में लगाबय लगलाह अ. चाय- पान दोकान सं लs क दलान तक... सभ तरफ शेयर बाजार आओर एहि सं आबय वाला पैसा के चर्चा होय लागल छल. जे शेयर बाजार में पाई नहिं लगयने छलाह हुनका लगैत छलैन्हि जे एहि दुनिया में सभ सं बुड़बक ओहि छथि.... जे शेयर में एकोटा पाई नहिं लगौने छथि. ई खतरनाक स्थिति अछि. जखन चाय पान या बूट-पालिस करय वाला अहां के पाई लगाबय के सलाह देबय लगय स संभलि जाउ. कहनाय छै न नीम हकीम खतरे जान.
अमीर बनय के सपना देखय छी नीक अछि... सभ के सपना देखबाक चाहि... आखिर देखब नहिं त पूरा केना करब. मुदा शेयर बाजार के मार्फत रातों रात अमीर बनय के सपना देखनाक बुड़बकय होयत. ई जुआ नहिं अछि जे पासां फेंकलहु आ जीतला पर राज जीत गेलहुं. आ हारला पर सभस प्रिय चीज के सेहो हारी गेलहुं. समझदारी सं काज लिअ. कखनो उम्मीद सं बेसि लाभ के उम्मीद नहिं करु. एकरा धंधे रहय दिअउ... एकरा सट्टा... जुआ में तब्दील नहिं करु. कतेक लोक कर्ज ल Sक... सभ किछ बेचकय शेयर बाजार में पैसा लगौने छथि आई हुनकर हाल जाSक सुनिऔ. माथ पर हाथ देने छथिन्ह.
आब जे भेल से भेल... संभलि क कदम उठाउ. एम्हर ओम्हर सं मिलय वाला के सलाह पर काज नहिं करु. जीवन भर के कमाई संभलि कय निवेश में लगाउ. म्यूचुअल फंड में पाई लगानाय सही होय छै मुदा म्यूचुअल फंड सेहो बाजार सं जुड़ल छै... ताहि लेल जोखिम बनल रहय छै... बाजार के गिरय के असर एहि पर सेहो पड़य छै. एकरा सं बचय के एकेटा उपाय अछि. हर महीने एकटा फिक्स रकम जमा कएल करु... एकरा अहां एसआईपी या सिस्टमेटिक इंवेस्टमेंट प्लान सेहो कहि सकय छी. अहां के एकटा अनुशासन बना के चलय पड़त. ई नहिं जे एके बेर में सभ पाइ बाजार में लगा देलौं. धीरे-धीरे... एकटा रकम तय क लिअ ओकरा हर महीने दु- चारि टा नीक म्यूचुअल फंड में लगा दिअ. एसआईपी में ई फायदा होय छै जे अगर बाजार नीचा रहल त अहां के शेयर ज्यादा मिलत आ बाजार उपर रहल त शेयर के यूनिट कम मिलत... ई सारा कारोबार यूनिट में होय छै. त बाजार के गिरला सं एहि पर बेसि असर नहिं पड़य छै. अगर नीक फंड छै त नीक फायदा देत. मुदा बेसि लोभ नहिं करु. सोना के हिरण वाला कहानी सुनने छी कि नहिं. त रियलिस्टिक बनल रहुं. उड़य के कोशिश नहिं करु नहिं त धम्म स गिरि पड़ब.
ओना एहि गिरावट सं अहां फायदा सेहो उठा सकय छी. अहां अगर बाजार के जानकार छी... किछ किछ नजर रखय छी त अहां देखि सकय छी जे... ई हफ्ता जे बाजार में गिरावट आयल अ तं ओहन शेयर सेहो गिरल अ जकरा अहां खरीदय त चाहय छलहुं मुदा दाम बेसि होबाक कारणे नहिं खरीदय छलहुं. अखन मजबूत फंडामेंटल वाला... मजबूत कंपनी के शेयर सेहो कम दाम पर मिलि रहल अछि. अखन अहां ओकरा कम दाम पर खरीद कS फायदा उठा सकय छी. बाजार जखन बढ़त त ओकरा में सुधार आयत.... आओर तखन अहां अखन भेल नुकसान के भरपाई कय सकय छी या फायदा उठा सकय छी. मुदा जेना कहबाक छै एकय टोकरी में सारा अंडा नहिं ऱखबाक चाही... तहिना एकय शेयर में सभ पाई नहिं लगाउ. दु- तीन टा नीक शेयर देख पाई लगाउ. बाजार में त उतार चढाब लागल रहय छै. मुदा अहि में जे पाई कमा लैत अछि सेहे छथि असल खिलाड़ी आओर असल खिलाड़ी बनय लेल अहां के नियमित रुप सं निवेश करय के आदत बनाबय पड़त. नीक नीक दु चारि टा शेयर के चुनाव करय पड़त. ज्यादा समय तक पाई लगाबय पड़त यानी अहां के दीर्घ अवधि के लेल पाई लगाबय पड़त. समय समय पर ई देखय पड़त जे ओ शेयर केहन रिजल्ट द रहल अछि. ओहि में बनल रहनाय नीक रहत की नहिं. आओर सभस महत्वपूर्ण बात ई कि किछ पाई दोसरो ठाम लगाउ... शेयर बाजार सं हटि कय. आकस्मिक फंड के रुप में ओ फिक्सड डिपोजिट... बैंक... इंश्योरेंस... सोना... जमीन जायदाद किछ भ सकय अ. त जे भ गेल ओकरा बिसरि आगां देखु आओर नव उत्साह के संग बाजार में उतरि जाउ.
Subscribe to: Post Comments (Atom)


text:
चिक्कन रोड देवाल आ लोक क चमक सँ आंखि चोन्हाइत रहै
वैह सूचना आ ओहने समाद गामो मे लहराइत रहै
ओहने रंग-ढ़ंग ,कपड़ा-लत्ता आ हेन-टेन मे ढ़ूरह' लागलियै कि
ऐ मे गाम किमहर गुम्म भ' गेलै
आ शुरू केलियै उतरवारी टोल सँ यात्रा
बजबा मे कनेक लैस त' रहै
मुदा सभ ठाम काजक कसमकस्स रहै
ओत्त' सँ सीधे पूब भ' गेलौं
पूरा टोले खाली रहै
केओ पटना केओ नोआखाली रहै
ओइ ठाम सँ सीधे दछिनबारी कात वला रस्ता पकडि़ लेलियै
दछिनबारी टोल मे किछु गाम बचल रहै
मुदा टूटल रहै अलंग-अलंग
पिझाइत-मिझाइत पहुंचलौ गाम पर
आ ओछैन पर बैसिते झोंक' लागल नीन
आ नीन मे धखाइत देह रहै ,सपना रहै
आ सपना मे किसिम -किसिमक गाम


text:
तीन सालक आरोपी
दरभंगा सं एकटा खबर अछि. बहेड़ी थाना में ओना तs मामला दर्ज होएते रहैत अछि मुदा एक मामला में एहन आरोपी के नाम दर्ज छै जे आरोपी शब्द के मतलबों नहिं जानैत अछि. बहेड़ी थाना में पिछला दिन मारिपीट के एकटा मामला दर्ज करल गेल. आरोपी में ओना कइटा नाम छै मुदा अहां के ई जानि कs अचरज होएत जे एहि में एकटा नाम तीन साल के नुनु के छै. आब ई तीन साल के नुनु अजय ककरा सं मारि पीट करत ! एकर साफ मतलब अछि जे मामला दर्ज करय गेल पुलिस मामला के नीक सं जांच पड़ताल नहिं करलक आ जेना लोक कहलक लिख लेलक. उ तs जखन मामला अदालत पहुंचल तखन पुलिस के भूमिका पर सवाल उठावल गेल. मुदा पुलिस अपन गलती मानय लेल तैयार नहिं अछि. अफसर सभ सेहो पुलिस के बचाबय लेल बहाना बना रहल छथिन्ह. मामला के जे होय पुलिस के एकटा छोट-छिन्ह गलती के लेल तीन साल के अजयक पिता संतोष मल्लिक दरभंगा कोर्ट में चक्कर पर चक्कर लगा रहल छथिन्ह.
Subscribe to: Post Comments (Atom)


text: अहां सभ के ई जानि खुशी होएत जे अहांक सभ सं लोकप्रिय मैथिली ब्लॉग हेलो मिथिला रैंकिंग मे कइटा टॉप हिंदी आ अंग्रेजी के ब्लॉग सं आगां अछि. ई सभ अहां सभक प्यार... प्रेम... आशीर्वाद... अपनापन के कारण अछि. मुदा अहांक हेलो मिथिला आगां सेहो नीक सं आगां बढ़ैत रहय... तकरा लेल अहां सभ अपन अनमोल राय... सुझाव... विचार सेहो राखल करिऔ. अहां सभ सेहो एहि मंच... दलान पर लिखल करु. एकर लोकप्रियता के फायदा उठाउ. अपन मिथिलाक गाम-घर के... सुख-दुख के गप एक दोसरा के संग बांटय के कोशिश करु. अपन इलाका के विकास के गप सं दोसर लोक के सेहो अवगत कराबिऔ. गाम-घर के कोनो नेना-धिया-पुता नीक काज करैत अछि. कोनो प्रतियोगिता मे नीक स्थान पाबैत अछि. गाम -घर के नाम ऊंच करैत अछि. ओकरा सभ लोक के संग साझा करु. एक -दोसरा के बताबिऔ... एक दोसरा सं बतिआउ. गाम-घर मे किछ भ रहल अछि हमरा बताउ हम ओकरा जरूर एहि मंच पर राखब. कोनो समस्या होए... परेशानी होए. एहि ठाम राखु... भ सकैत अछि ओ हमरा सं दूर नहि होएत ... मुदा हेलो मिथिला के पढ़य वाला जे हजारों मैथिल भाई- बहिन लोकनि छथिन्ह. ओ जरूर दूर करताह. सभ मिलि जुलि के कोशिश करताह. एतबा नहि कोनो कविता... कहानी... लोककथा अछि... फकरा अछि... दु लाइन लिखि कs भेज दिअ. हमर ई-मेल अछि hellomithilaa@gmail.com बस याद राखब जे hello mithilaa के आखिर मे डबल ए अछि. त देर कोन बात के अखने लिखनाय शुरू करु आओर भेज दिअ अपन कोनो रचना. हेलो मिथिला खुलय मे कोनो दिक्कत हुए त मोजिला फायरफॉक्स मे खोलय के कोशिश करु आ फेर google... Yahoo... Raftaar या Bing search मे हेलो मिथिला सर्च करु. ब्लॉग के लिंक मिलि जाएत फेर ब्लॉग पर चलि जाउ. त अहां सभ के एक बेर फेर सं प्रणाम... आभार आओर धन्यवाद.


text:
विकिपिडिया:नीति आ दिशानिर्देशसभ
विकिपिडिया नीति आ दिशानिर्देशसभ (English: Policies and guidelines) समुदायद्वारा सर्वसम्मतिसँ विकसित करल अछि जे बढियाँ लेख लिखैक लेल, नियमसभक स्पष्ट करिक लेल, विवादसभके सुल्झाबैक लेल, एक निशुल्क, विश्वसनीय ज्ञानकोशक निर्माणक काजमे आबि सकत । सम्पादन आरम्भ करिक लेल कोनो नीति पढवाक आवश्यकता नै अछि । मुदा, पञ्च स्तम्भ पढवाक आवश्यक अछि, जहिमे सर्वाधिक प्रासङ्गिक सिद्धान्तसभक एक सारांश देल गेल अछि ।
हालाँकि, आमतौरपर विकिपिडियामे बहुत कडा नियम-कानून नै अछि, विकिपिडियाक नीति आ दिशानिर्देशसभ एकर सिद्धान्त आ कामकाजक सबसँ नीक तरिका अछी । नीतिसभक पालना हरेक प्रयोगकर्तासभके करिक चाही आ दिशानिर्देशसभ अलग-अलग दिशामे काम-काजके सबसँ नीक तरिका छी । नीति आ दिशानिर्देशसभ लागू करिमे आ पालन करिमे हमेशा तर्क आ सहज बुद्धिक इस्तमाल करिक चाही ।
ई पन्ना पर बताएल गेल नीति, दिशानिर्देशसभ आ अन्य एहन पन्नासभके व्यवस्था (सङ्गठन या अर्गनाइजेसन), जीवन-चक्र, रखरखाव, आ पालनसँ सम्बन्धि समुदायके सदस्यसभके वर्णन अछि ।
नीति आ दिशानिर्देशसभके मूल[सम्पादन करी]
विकिपिडियाके संचालन एक गैर-लाभकारी-संस्था विकिमिडिया फाउन्डेसनद्वारा अछि आ ई के लेल कुछ कानूनी अधिकार सुरक्षित अछि - एकरे नीतिसभके सूची खातिर विकिमिडिया फाउन्डेसनके नीति पन्ना देखी आ एकरे अलावा, विकिपिडिया के संस्थापक जिमी वेल्सके भूमिका सेहो देखी । दोसर दिशामे, विकिपिडिया एक खुद-शासित (सेल्फ-गवर्निंग) प्रोजेक्ट छी जे अपन प्रयोगकर्तासभद्वारा चलावल जाईत् अछि । नीति आ दिशानिर्देशसभ, प्रयोगकर्तासभके आम सहमतिके प्रकटीकरण छी आ कुछ दिशामे मैथिली विकिपिडिया छोट विकिपिडिया पर ई नीति आ दिशानिर्देशसभ बर्का विकिपिडियासभ जेना कि अङ्ग्रेजी विकिपिडिया, के अनुभवसँ सीख ल के उहाँके नीतिसभके अनुसरणमे बनाएल गेल अछि ।
भूमिक[सम्पादन करी]
नीतिसभ सम्पादक मन्डलीमे ब्यापक रूपसे स्वीकार्य आ एहन मानक (स्टैंडर्ड)के वर्णन करेके लेल सगरी सम्पादक लोगद्वारा आमतौर पर पालन होवेके चाँहि । सगरी नीतिसभ नीति आ दिशानिर्देशसभके सूची आ श्रेणी विकिपिडिया नीतिसभमे अछि । छोटकरीमे ई के विवरण देखे खातिर नीतिसभके सूची देखी ।
दिशानिर्देशसभ कामकाजके सभसे नीक तरीका (बेस्ट प्रैक्टिस) छी आ आम सहमतीके ऊपर आधारित छथि । सम्पादक लोगके पालना करे के चाँहि आ ई के पालनामे सहज बुद्धिके प्रयोग करे के चाँहि, कभी-कभार ई के अपवाद घटित सके य । दिशानिर्देश पन्ना दिशानिर्देशसभके सूची आ श्रेण विकिपिडिया दिशानिर्देशसभमे मिल जाईत् । छोटकरीमे ई के विवरण देखे खातिर दिशानिर्देशसभके सूची देखी ।
निबन्ध कुनो अनुभवी सम्पादक आ सम्पादक लोगके राय आ नीतिके आ लोग समझसँ मतलब बतावे वाला पन्ना छी । ई पूरा विकिपिडिया समुदायके रायके प्रतिनिधित्व करे के लेल आ बिना कुनो परमीशनके लिखे जा सकैत अछि आ कुनो अन्य सम्पादक द्वारा सम्पादित करे जा सकैत अछि ।
अन्य प्रबधन सम्बन्धी पन्ना जे विकिपिडिया:नामस्थानमे राख्ल गेल अछि, ई मे शामिल अछि :-
- प्रक्रिया पन्ना, जे नीति आ दिशानिर्देशसभके उपयोग करे के तरीका बताबईत् अछि,
- विकिपरियोजना पन्ना, जे मे अन्य सम्पादक लोगद्वारा लिख्ल सल्लाह ओह विषयसे जुडल लेख बनावे खातिर लिख्ल छथि,
- कोना-करी आ मदति पन्ना (जे मदति नामस्थान पन्नामे मिलत), तमाम तरहके टेक्नीकल जानकारी देत,
- जानकारी पन्ना, जे आमतौर पर तथ्यके जानकारी देत,
- सप्लीमेन्ट पन्ना जे नीति नियमके बिस्तारसँ समझावे खातिर सप्लीमेन्ट (पूरक) पन्ना छी, आ
- समुदाय चर्चा पन्ना आ सूचनापट जे के प्रयोग सम्पादक लोग आपसमे चर्चा करै खातिर प्रयोग करैत् अछि ।
ई अन्य पन्नासभ नीति आ दिशानिर्देशसभ नै छी, लेकिन ई मे विकिपिडियाके समझ बढावे खातिर महत्वपूर्ण जानकारी छथि ।


text:
पर्सा जिला
पर्सा जिला नेपालके एकटा जिला अछि ।
विषय सूचीसभ
जिलाक नामाकरण[सम्पादन करी]
जिलाक महुवन गाममे रहल पारसनाथक मठक नामसँ जिलाक नाम पर्सा नामाकरण कएल गेल अछि कहिक इतिहासकारसभक कथन अछि।
भौगोलिक अवस्थिति[सम्पादन करी]
- अक्षांश:- २७ सँ २७.२६’ उत्तरधरि
- देशान्तर:- ८४.८’ सँ ८४.२७’ पूर्वधरि
- सिमाना:- पूर्वमे बारा जिला, पश्चिममे चितवन जिलार भारतक विहार राज्य, उत्तरमे मकवानपुर आ चितवन जिलासभ, दक्षिणमे भारतक बिहार राज्य
- उचाई:- समुद्र सतहसँ १२२ मिटरधरि ९२५ मिटरधरि
- क्षेत्रफल:- १३५३ वर्ग कि.मि.(१३८९४३ हेक्टर)
किछ रमणीय स्थलसभ[सम्पादन करी]
श्री गहवा माईक मन्दिर, , श्री वीरेन्द्र प्रभात घडी (घन्टाघर) , श्री गिता मन्दिर, श्री शंकराचार्यद्धार, श्री वीर्ता माईक मन्दिर, श्री अलखिया मठ, श्री महावीर स्थान, बौद्ध चैत्य भिस्वा, घडीअर्वा पोखरी, श्री विन्ध्यवासिनीमाई कऽ मन्दिर, महुवन मठ, पर्सा वन्यजन्तु आरक्ष, श्री विश्व हिन्दू पार्क लछमनवा,श्री दुधेशवरनाथ मन्दिर(भठ मेला)
प्रमुख नदीनालासभ[सम्पादन करी]
उरिया (ओरिया) नदी, श्रीसिया नदी, गंगोल नदी, नौरङ्गीया नदी, तिलावे नदी, सिक्टा नदी आदि।
गाउँ विकास समिती आ नगरपालिकासभ[सम्पादन करी]
अलौ, अमरपट्टी, औराहा, बगही, वगवन्ना, बागेश्वरी, बहुअरी पिडारी, बहुअरवा भाठा, बसिडलवा, बसन्तपुर, बेलवा, बैरिया बिरता, बैरिया बिरता दा.पू., भवानीपुर, भेडिहारी, भिस्वा, बिजवनिया, विन्दवासनी, बिरन्चीबरवा, बीरगञ्ज उपमहानगरपालिका, बिरवागुठि, विश्रामपुर, चोर्नी, देउरवाना, धोविनी, धोरे, गादी, गम्हरीया, घोडादौडा पिपरा,गोविन्दपुर, हरिहरपुर, हरिहरपुर विर्ता, हरपतगंज, हरपुर, जगरनाथपुर, जैमंगलापुर, जानकिटोला, जीतपुर, झौवा गुठी, कौवा बन कटैया, लाहावरथकरी, लखनपुर, लाल पर्सा, लंगडी, लिपनी विर्ता, मधुवन मथौल, महादेवपट्टी, महुवन, मैनपुर पकाहा, मनीयारी, मसियानी, भिखमपुर, मिर्जापुर, मुडली, नगरदाहा, निचुटा, निर्मलबस्ती, पाचरुखी, परसौनी विर्ता, परसौनी भाठा, पिडारीगुठी, पोखरीया, परशुरामपुर, रामगढवा, रामनगरी, सबैठावा, सभुवा पर्सौनी, समझौता, शंकरसरैया, सेढवा, सिवर्वा (पटवारीटोला), श्रीसिया खलवाटोला, सोनबर्षा, श्रीसिया दा. पु., सुवर्णपुर, सुगौली विर्ता, सुगौली पटेर्वा, सुपौली, सुर्जाहा, ठोरी, तुलसी बर्वा, उदयपुर घर्मी, भौराटार ।


text:
जानकी मन्दिर
जानकी मन्दिर पवित्र हिन्दू धर्मस्थल छी । जानकी अर्थात सीताक ई मन्दिर हुनकर जन्मस्थल जनकपुरमे अवस्थित अछि । इ मन्दिरके मुगल शैलीमे बनाएल गेल अछि । नेपालक ख्यातीप्राप्त ई मन्दिरके कलाक उत्कृष्ट नमुना मानल गेल अछि । प्राचिन मिथिलाक राजधानी जनकपुरमे अवस्थित जानकी मन्दिर विश्वभरिक हिन्दुक आस्थाक केन्द्र छी । हिन्दु धर्ममे लोकप्रिय रहल रामायणक सीताक जन्मस्थलमे निर्मित ई मन्दिर भव्य आ आकर्षक अछि । भारतक मध्य प्रदेशस्थित टिकमगढक राजकुमारी वृषभानु कुँवरीद्वारा ९ लाख चाँदीक असर्फी खर्च करि निर्माण कराएल गेल मन्दिर रहलाक कारण एकरा नौलखा मन्दिर सेहो कहल जाइत अछि | सन् १८९४ मे शिलान्यास भऽ सन् १९११ मे मन्दिर निर्माण पूर्ण भेल छल । मन्दिर मिथिलाञ्चलबासीक लेल सांस्कृतिक धरोहर सहो छी । मन्दिरक वाषिर्क क्यालेन्डर अनुसार जन्मसँ मृत्युधरि प्रायः सम्पूर्ण क्रियाकलाप मिथिला विधिअनुरूप होइत अछि । राम जन्मक अवसरमे प्रत्येक चैतमे रामनवमी, वैशाखमे जानकी नवमी, अगहनमे रामजानकी विआह महोत्सव, आसिन पूणिर्मामे कोजाग्रत, साओन-भादवमे झुला, फागुनमे परिक्रमासहित मनावोल जेवाक एकर उदाहरण छी । प्रत्येक मासक पूणिर्मामे हजारो श्रद्धालु भक्तजन सहभागी होइत अछि । एहि मन्दिरके नेपाल सरकारद्वारा विश्व सम्पदा क्षेत्रमे सूचिकृत करवाक प्रयास भऽ रहल अछि । धार्मिक आ सास्कृतिक हिसाबसँ सम्पन्न मैथिली सभ्यताक धरोहरक रुपमे रहल अछि जानकीधाम ।
विषय सूचीसभ
इतिहाससम्पादन
ई मन्दिर सन् १९११ मे टीकमगढक (भारत) राजकुमारी कुमारी वृषभानुद्वारा निर्माण कएल गेल छल । जानकी मन्दिर मुगल शैलीमे बनाओल गेल मन्दिर छी आ इ तथ्यसँ एहि मन्दिरके आओरो महत्वपूर्ण बनाबैत अछि । ई मन्दिरक निर्माण करै बेरमे ओ समयके ९ लाख रूपैया खर्च भेल किम्बदन्ति रहल मानल जाइत अछि, तएं कारण ई मन्दिरके नौलखा मन्दिर सहो कहल जाइत अछि । ई नेपालक क्षेत्रफलक आधारमे सबसँ पैग मन्दिर छी ।[१]मन्दिर निर्माणक सवा सौ वर्ष मात्र भेल अछि मुदा एहि में स्थापित राम-जानकीक प्रतिमा लगभग सात सौ वर्ष पुरान रहल संस्कृतिविद्क कथन अछि । वि.सं. १४१७ मे भारतक राजधानी स्थित लोहागढसँ जनकपुर आएल आदि महन्थ सुरकिशोरदास वैष्णवद्वारा राम-जानकीक प्रतिमा भेटल गेल मानल जाइत अछि । वि.स. १७८४ मे मकवानपुरक राजा मानिक सेन जानकी मन्दिरक नाममे १४ सौ बिघा दान देलक लिखत अखनो अछि ।[२]
चित्र दिर्घासम्पादन
सन्दर्भ सामग्रीसभसम्पादन
- ↑ "जानकी मन्दिर परिचय", जिविस धनुषा।
- ↑ "हाम्रो सम्पदा : आस्थाको केन्द्र जानकी मन्दिर", कान्तिपुर।


text:
- श्रीमती कामिनी कामायनी
हकासल पियासल लाल काकी दौडल अयलहि। भट-भट आँखि सँ नोर खसैत, "यै बहिन... कनि चलथुन्ह है... ओझा मौहक नहि करैत छथिन्ह", नूआक खूट सँ आँखि पोछैत बजलीह। त' बहिन आने की पुरैनिया वाली काकी तुरते पएर मे चप्पल पहिर संग धेलिह।
काजक आंगन... भरि आंगन लोक पसरल। सबहक मुँह पर परेशानी... नेना-भुटका के छोडि कय... ओ सब मिलि कय कलोल करय मे लागल छल।
"यै बडकी काकी... कनि अहीं देखियौक... ऊह एहने पर...। कियौ बजने छल...। बडकी काकी माने पुरैनिया वाली काकी... सीधा वर लग कोहबर मे पहुँचली... अन्हार घर मे कोठी लग परहक बिछौन... पटिया पर सतरंजी आ' एक गोट नव चादरि बिछैल... कोहबर मे पुडहैर मे जरैत दीपक मद्धिम सन ईजोत... वर दूहु हाथ सँ गेरुआ केँ करेज सँ दबौने कनी-कनी झूलैत पटिया पर बैसल छलाह। घरक दोसर कोन मे चंगेरा, डाला, पातिल सब राखल। ओसारा पर विधकरि माटिक चूल्हि पर खीर पका क' दूनू थारी मे निकालि नेने छलीह, पितियौत सारि ओहि सँ कनेक फराक ठाम करि क' पिठार आ' सिनूर सँ अरिपन बना कम्बल बिछबैत छल ।
लेखिका- कामिनी कामायनी,
मैथिली, हिन्दी आ अंग्रेजी मे नियमित आलेख आ कविता लेखन,
सम्पर्क- jk_kamayani@yahoo.in
दुनू थारी दुनू दिस राखल जा चुकल छल। गितहारि गीत गाबय लेल झुण्ड मे बैसल बेकल भए गोसाउनिक गीत शुरु कय देने छलीह 'अहिं के पूजन हम अयलहुँ भवानी.......'।
घरक चौखटि पर बैसल बडकी काकी एक नजरि सँ ओसारा आ आंगन दिस देखलन्हि.... आ दोसर नजर सँ वरक दिस। वर लग बैसल दू-तीन टा धिया-पूता केँ भगबैत बजलीह, "जो तू सभ बाहरि खेलि ग, कनि हमहूँ ओझा सँ गप करैत छी"। आ ससरि क' वरक पटिया लग आबि गेलिह।
"ओझा अहाँ कियैक एना घिनौने छी... कतेक बदनामी भए रहल अछि ।" बडकी काकी जे देखय सँ मातबर लागय छलीह, सोनक गहना पहिरने रंग-रूप सँ सेहो। वर कनेक हडबडेलाह... "नै काकी... हमरा ठकल गेल... लडकी बदलि देल गेल... हम त'... हम त'... ।
"की हम त'.. हम त' लगौने छी... आ' लडकी बदलि देल गे से शंका कोना... अहि टोल मे विवाहक जोगरि एक गोट यैएह टा कन्या छल... ओहो अहाँ सँ हजार कच्छ नीक छैक...।" काकी कनेक तमसा गेलीह... "परिछनो काल राति मे अहाँ अहिना घिनौने रही... पूरा समाज देखलक... कियो टीक नोचि लेलकै... कियो बरद कहि देलकै... विवाह करय लोक जायत अछि त' वर के बड बात-कथा सूनय पडैत छै... ई सभ शोभा-सुंदर होयत छै। मुदा अहाँ त' सभ गप पर मारि-पीट करय लेल फाँड बान्हि लैत छी... । अहाँ केँ माय किछु नहि सिखौलन्हि की... उठू.. मौहक करू... बेर शीतल जाय छैक...।
पता नहि की भेलय, जादू वा भूख लागल रहै, वर सत्ते मौहक करय पहुँचि गेलाह... आंगन मे स्त्रीगण सब जोर सँ ठहक्का लगौलक। मुदा वर मुँह नीचा गारने खीर खाइत रहलाह ' खीर खाइयो नै लजाईयो ओझा...' आ हँसी-ठठ्ठाक बीच मौहक भेल।
ई अजगुत वरक खिस्सा गरमी क' दुपहरिया मे खाली समय मे घरे-घर लागल... आ की कुमारि की बियाहल... सब एक-दोसर के कहनाय शुरु केलक ' हे गे अराधना... हे गे सपना, ममता चलबै ओहि टोल... पूनमी के वर देखय...। आ जे कहियो हुनक अंगना मे नहि आएल छल... सेहो सब आयल एहि अजगुत वर के देखए लेल...।
"सभा सँ भेल की घर कथा सँ... " मेहथ बाली जे बडका बेटा लग सँ काल्हिए आएल छलीह पुछलखिन्ह तए लाल काकी बड दुखी भ' बजलथि, "बहिन... घर कथे छै... पिण्डारुछ बला ओझा त' करबेलखिन्ह... लडका नौकरीहारा दिल्ली मे मनेजर छै... लाख टका मे... बेटी रानी बनि क' रहत... कियो मोडि नै दियै... ताहि लेल चुप्पे छलहुँ..."। कनिया के मायक आँखि सँ भट-भट नोर खसय लगलन्हि... त' अपन नवका नूआक खूट सँ आँखि पोछि लेलीह। मेहथ वाली धीरज धरैलन्हि "कथी लेल कानैत छी... आब धिया के जे कपार... जे विधि रचने होयथि... आब हिनके आसीरबाद दियौन्ह... सोना चाँदी त' फेरलो जाए छै मुदा सिन्दूर फेरलो नै जाए... ।"
मेहथ वाली काकी अपन घर आबि गेलीह मुदा मोन मे प्रश्न घुमैत रहलन्हि 'एक लाख मे एहने वर... एक त' कारी धुत्थूर... बडका टीक... नाक प तामस... बाजय के सबूर नहि... कोन मनेजर हेतैक। मोने मोन ओ तर्क वितर्क मे लागल छलीह। कतहुँ सँ बेसी पढल-लिखल नहि लागैत छल। बरातियो मे कोनो जान नै... जे गहना आ वस्त्र कनिया लेल आयल छै सेहो थर्ड किलास...। ओ अपन बहिन धी के फोन लगौलखिन्ह... पिण्डारुछ के छथि जमाय... दिल्ली मे पुलिसक बडका अफसर। अपने उठौलन्हि फोन। "कोन पिण्डारुछ बला के एहि गाम मे विवाह करौलियन्हि ओझा जी... कत्त' मनेजर छै.... । आ सब टा खिस्सा सुनि ओ गुम सुम रहि गेलीह।
दोसर दिन भेने फेर लाल काकी दौडल अयलीह... मुँह सुखैल... हकासल पियासल, "बहिन यै... कहै छैथ ओझा... बिन दुरागमने ल' जायब कनिया के... कनि चलथुन्ह... बडका नाटक शुरु केने छैथ फेर... अंगरेजी मे कीदन कीदन बाजैत छैथ।
लाल काकी के जखन कोनो मोसीबत पडैन्ह तए अपन एहि दुनु पडोसिया के घर जा क' मिनती करय लागथि। लाल कका कमाए लेल कलकत्ता जाए लगलाह त' अपन परिवार के एहि दुनु परिवारक भरोसे छोडने गेलाह। बडकी बेटी के विवाह मे जे कर्ज भेल छलैन्ह से आय पाँच बरखक उपरांत सेहो नै सधल छल। आ ओकरा बाद छोटकी बेटीक विवाहक कर्ज। ओतय हुनक माडवारी मालिक राति दिन खून चूसि चूसि ऋण सधबैन्ह। छोटकी के कन्यादानक पराते जखन बडका कका के दलान पर बरियाती पसरलै छल हुनका कलकता क' गाडी पकरबाक लेल मधुबनी टीसन दिस कएक मोनक पएर नेने प्रस्थान करय पडल छलैन्ह। बेटा सेहो ओहि ठाम काज करैत छल। ओकरा त' बहिनक विवाहक लेल छुट्टी सेहो नहि देलकैक।
मेहथ वाली काकीक बहिनधी सुगन्धाक विवाह पिण्डारुछे भेल छल। ससुर गामक मुखिया छलखिन्ह। चतुर्थीक परात मेहथ बाली काकी जे डील-डौल सँ बेस लमगर आ कनि भारी भरकम छलीह, माथ पर नुआ राखि पान खाइत दुपहरिया मे लाल काकी के आंगन पहुँचल छलीह। असगर घर मे वरक समक्ष बैसि बड महीन स्वर मे पुछलखिन्ह, "ओझा... मधुकर बाबू के चिन्हय छियैक..."।
"हँ काकी, कियैक नहि ओ त' हमर सबहक दियादे छथि। हमर परदादा पाँच भाय आ ओहि मे एकटा ओ सब छथि ।"
"हमर सबहक बड पुरान कुटुम छथि, कनकपुर विवाह छन्हि हमर बहिनक बेटी सँ। मुदा ओहि खानदान मे त' कियो नहि सासुर मे जा क एना उधम मचौने छल। बड भलमानुष लोक सब छथि।" वर एकदम चुप। 'आय धरि कियो वर एहि गाम सँ कोनो बेटी के जबरदस्ती बिन दुरागमन के नहि ल' गेलैए... अहाँ कोना ल' जेबए, उचित लगतैक... । एक सँ एक जमाय अयलाह एहि गाम मे।'
'उचित वा अनुचित की... ।' वर अपन औकात पर उतरि कुतर्क करय लागल 'हमरा संग... ।' "ओझा अहाँ केँ शिक्षा नहि भेटल अछि की बुजुर्ग सँ कोना व्यवहार करबाक चाही... । कनिया के पिता परदेस मे छथि... अडोसिया-पडोसिया संग द' रहल छैन्ह... आ' हुनक माता के अहाँ एना परेसान केने छी... ।"
धड आ माथ झुकौने वर पलथा मारने गुमसुम बैसल छल। वर के पस्त देखैत काकी के मनोबल बढलैन्ह। ओ अपन माथ पर सँ ससरैत नुआ के संभारैत बजलीह, "सब खिस्सा करैत अछि जे वर भंगतडाह छै... कखनो ठक बक चिन्हबा काल मे बकझक... कखनो पान सँ नाक पकरबेबा मे इंकार... ई लच्छन दिल्ली मे मनेजर लडका के लगैत छै। हमरा त' लगैत अछि लडकी बला नीक जेंका ठका गेलाह... कोन कम्पनी मे अहाँ मनेजर छी। की अहाँ के एक लाख दहेज लेबाक चाही।
वर के माथा ठनकलै। ओ माथा उठौलक, 'की हम मनेजर नहि छी...।' लाल टरेस आँखि सँ हुनका घुरैत कनि कडगर आवाज मे बाजल।
"अहाँ मनेजर नहि छी, छोटका-मोटका सेठक फैक्टरी मे चौकीदार छी। हमरा मधुकर बाबू... बहिन जमाए... सबटा कहलन्हि जे अहाँ के नौकरी लगौने छथि... आईये फेल कतओ मनेजर होयत छैक....।" काकी एक-एक शब्द पर अटकैत बजलीह।
आब तए ओकर सिट्टी-पीट्टी गुम। वर टुनटुन बाबू घिघियाय लगलाह, 'काकी गोर लागैत छियैन्ह... हिनक पएर छूबि सप्पत खाय छी... जेना इ कहथिन्ह सैह हेतैक'
मेहथ वाली काकी सहृदय स्त्री छलीह। हुनका व्यर्थ खिस्सा, परनिन्दा करय के आदत नहि छलन्हि। आब वर सरकसक जानवरक जेकां हुनक आदेश पर नाचय लेल तैयार छल। हुनका बड प्रसन्नता भेलन्हि। चलू केकरो कन्या के जीवन सुखी करबा मे किछु त' सहायक भेलहुँ।
"ठीक छै, विवाहक साल भरिक भीतर दुरागमन करब, ता धरि हमरो गाम पर पक्का मकान बनि जायत आ बाबूजी सेहो गामे मे रहताह। बड नीक जेकाँ बोल भरोस दए क' वर टुनटुन बाबू सौसक पएर छुबि विवाहक पन्दरहम दिनक बाद दिल्लीक लेल प्रस्थान करए सँ पहिने अपन गाम जा रहल छलाह।
लाल काकी निश्चिंत आ बेटी सुनन्दा बड प्रसन्न लागि रहल छलीह। सुनन्दा बड सुन्नर त' नहि मुदा अधलाह सेहो नहि छलीह... नव उमरि... नव-नव सिन्नूर माथ पर एकटा विशेष आभा देने छलैन्ह। कनिया सँ विदा होमय काल वरक मुँह पर सेहो विह्वलताक भाव छलैन्ह। कनिया कोठीक पाछां जाकय कानय लागल छलीह।
सौंसे टोल मे की पूरे गाम मे एकटा मेहथ वाली काकी के घर मे फोन छलैन्ह। परदेसिया बेटा सब लगा देने छल। आ' सब किओ अपन फोन सुनए लेल आबैत छल, खास करि क' टोलबईया। वरक पहिल फोनक खबरि सुनि सुनन्दा बिहाडि जेकां दौडल आयल छलीह। मेहथ वाली काकी ओहि कोठरी सँ हटि जाए छलीह... जखन-जखन फोन आबय। बड काल धरि गप्प चलै। किछु चिठ्ठीयो आबय लगलै... एहिना कए दिन बीतैत रहलै। काकी के सब धिया-पूता परदेसिये छलन्हि। बेटी सब अडोस-पडोसक गाम मे नीक घर मे बियाहल गेल छलीह। मुदा सब किओ आब कलकत्ता, बम्बई रहनिहार भ' गेल छलीह। काकी कने व्यापक लोक छलीह। कका जे सदिखन बेरामे रहैत छलाह... हुनक सेवा-सुश्रुषा करैत दिन बड नीक जेकां बीतैत छल। उमिर सेहो पचपन-छप्पन सँ बेसी नहि छलैन्ह। मुदा विधि के विधान की कहल जाए। एक राति सुतलीह त' सुतले रहि गेलीह। भोरे सोर होमय लगलै। बेटा-बेटी हवाई जहाज सँ पटना पहुँचि जेना-तेना जल्दी-जल्दी गाम पहँचलाह। समय पर सबटा काज बड्ड नीक जेकां सम्पन्न भए गेलए।
एम्हर सुनन्दाक विवाहक साल भरि होएबा मे डेढ मास रहि गेल रहै। चिठ्ठी पर चिठ्ठी पठाओल गेल तए सुनन्दाक सासुर सँ दिन सेहो आबि गेल। फगुआ सँ दस दिन पहिने के।
वर टुनटुन बाबू दिल्ली सँ अपन गाम आ गाम सँ दोसरे दिन सासुर। ससुर आ सार सेहो कलकत्ता सँ आबि गेल छलाह। घर मे खूब चुहचुही छलैक। भनसा घर मे तरुआ-तिलकोर छना रहल छल। टुनटुन बाबू के जहिना खबर भेटलन्हि मेहथ वाली काकी गत भ' गेलीह ओ गँहीर स्वांस लैत एकदम्मे चुप भ' गेलाह। कनिया बुझलखिन्ह दुखी भए गेल छथि। काकी छेबो केलखिन्ह बड नीक... केकर नै मददि केने होयतीह... हुनका लग जे अपन परेशानी लए क' जाय... जौं हुनका वश मे होइन्हि तए अवस्से दूर करए के कोशिश करतथि। आ सुनन्दा के त' कतेक बेर अपना ओतए सँ फोन सेहो करए देने छलखिन्ह। कनि काल मे वर घर सँ उठि क' बाहर चलि गेलाह।
कनि देर दलान पर बुलैत-टहलैत टुनटुन बाबू अंगना एलाह। तए सौस के बजा के कहलखिन्ह "विवाह मे तए ई सब ठकबे केलथि... की दुरागमन मे सेहो ठकती...। रंगीन टीवी.. मिक्सी.. स्कूटर.. फर्नीचर.. कत्तो देखाए नहि पडि रहल अछि। दुरागमन मे तए ई सब चीज अवस्से हेबाक चाही नै। बिना एहि वस्तु के दुरागमन केहेन।
लाल काकी अकबकाएल सन रहि गेलीह। दस दिन मे एतेक चीजक जोगाड कोना भ' सकैत अछि। अखने लाल कका कहुना क' किछु पैसा एडभांस लए के कलकत्ता सँ दुरागमन के लेल आएल छलाह। ई साठि-सत्तर हजारक आओर पैंच उधार के देत।
काकी चुपचाप धड खसौने लाल कका लग अपन छोटका दलान पर आबि बैसि रहलीह। कका के ई सब सुनि जेना हाथक तोता उडि गेलन्हि। बड फज्जति करि क' हुनक मालिक पच्चीस हजार अगेवार देने छलैन्ह। अथाह चिंता मे डूबल... जेहो... दू-तीन बीघा खेत छलैक... पहिने सँ भरना छलैक। आब लोक केबाला सेहो करबा नेने छल। बचल घडारी, पैंतालीस धूर.. ईहो बन्धकी लेनिहार एतए के। जौं लईयो लैत अछि तए एतेक पाय कत्त सँ देत। कका कतेक काल धरि दलान पर राखल चौकी पर बैसल रहि गेलाह। बेटा मधुबनी गेल छलैन्ह चीज वोस्त सब बैसाहय। बेर खसैत देखि काकी भानस बनबय लेल आंगन जाय लगलीह तए देखैत छथि... बाडी मे ठाढ बड बेकल भ' मुँह पर नुआ राखि सुनन्दा कानि रहल छलीह। मोन पहिने सँ दुखी... आओर घबरा गेलन्हि। बड्ड सप्पत्त दय पुछलखिन्ह त' बजलीह 'ओ अपन गाम चलि गेलाह, कहलथि जे जा धरि हमरा सबटा सामान नहि भेटत ता' हम दुरागमन नहि करब।'
ओहि राति मे घर मे भानस नहि बनलै। पानिए पीबि कए सब लोक सूति रहल छलाह। एकर बाद कतेक परात भेलए... कतेक दुपहरिया आ राति भेलए...। अनका केकरो सँ एक दिन खबरि भेटलै... टुनटुन बाबू रुसिकए दिल्ली चलि गेलाह। आब नै कोनो चिठ्ठी.. नै फोन...। सुनन्दाक आँखि कनैत-कनैत सदिखन लाल टरेस भेल रहैत छै। मुँह पर जे हरीयरी आयल छलैक सेहो उडि गेलए... मुरझायल सन।
आ बड्ड सोचि विचारि क ' बेटी के दुख देखबा मे असमर्थ बाप एक दिन फेर कलकत्ता दिस पएर बढा चुकल छलाह। सोचने छलथि आब गामे मे रहब। बेटा मुरली सएह ऋण सधौत... मुदा विधिक विधान... टाकाक इंतजाम मे बीमारी आ बुढापा मे हुनका फेर चाकरी करय लेल परदेस जाय पडि रहल छल।
- श्रीमती कामिनी कामायनी
12 अप्रैल, 2009


text:
मदर्स डे आ मैथिल
काल्हि रातिये सं हैप्पी मदर्स डे, आई लव यु मॉम, आई लव यु माँ ……आ कतेको फोटो-फोटो सभ लागल देखलहुँ।
पता ने कियैक – हमरा इ सभ फुसि आ देखावा लागि रहल अछि।
बहुतेक लोक के जनैत छियन्हि – हुनक माय १ गिलास पानि लेल कखनहुँ क छटपटा क रहि जाइत छथिन।
कारण कुल मिला क ३ टा –
१. मजबूर छथि – आमदनी कम छन्हि – कनियाँ – बच्चा सं बचबे नहिं करैत छन्हि
२. मजबूर छथि – आमदनी त नीक छन्हि मुदा कनियाँ के नीक नहिं लगैत छथिन
३. मजबूर छथि – कनियाँ के माय थोड़े ने छथिन्ह – ओ बस दु सांझ भोजन द देथिन, सम्मानक अपेक्षा नहिं करथि। गप्प ओतबे हेतै जे आ जतेक कनियाँ के मोन छन्हि – नहिं प्रत्यक्ष या परोक्ष रूपें सीमा बता देल जेतन्हि। बेचारी माय, सहजे भागल घुरती।
बेटा – पुतहु एक स्वर में कहि उठतिन्ह – हमर माय/सासु हमरा सभ लग रहहे नहिं चाहैत छथिन।
जं किनको भावना आहत भेल होय त एक बेर अपना आ अपना चारू कात नजरि उठा क देखि लेब।


text:
दड़िभंगा. साहित्य अकादेमी द्वारा बाल साहित्य पुरस्कार सं सम्मानित एमएलएसएम कॉलेजक प्राध्यापक डॉ. मुरलीधर झा केर सम्मान मे सोमदिन (27 अगस्त, 2012) कें कालेज मे आयोजित कार्यक्रम मे अभिनंदन कयल गेल. कार्यक्रम मे लनामिविक कुलपति डॉ. एसपी सिंह कहलनि जे साहित्य अकादेमी द्वारा देल गेल सम्मान पूरा विवि केर सम्मान अछि. शिक्षक संघक अध्यक्ष डॉ. शाहिद हसन कुलपति डॉ. सिंह द्वारा विविक शिक्षक व छात्रक हित मे कयल जायवला काजक विस्तृत चर्चा कयलनि. डॉ. सुरेश्वर झा सहित शिक्षक संघक सचिव डॉ. विनोदानंद झा, डॉ.प्रेम मोहन मिश्र, डॉ. गणेश कांत झा, पवन कुमार मिश्र सेहो सभा कें संबोधित कयलनि. एहि अवसर पर डॉ. मुरलीधर झा कहलनि जे ई सम्मान समाज ओ साहित्यक सम्मान अछि. कार्यक्रमक अध्यक्षता प्रधानाचार्य डॉ. विद्यानाथ झा कयलनि.
ज्ञात हो जे साहित्य अकादेमी द्वारा प्रत्येक साल देल जाय वला बाल साहित्य पुरस्कार 2012 सालक लेल मुरलीधर झा कें मैथिली कथा संग्रह ' पिलपिलहा गाछ' कें देल जयबाक घोषणा भेल अछि. मुरलीधर झा पुरस्कार घोषणा कें पश्चात मिडिया सं अपन अभिव्यक्ति मे मैथिली पाठकक उदासीनता प्रकट कयने छलाह. ओ कहने छलाह जे मैथिली निरंतर आगाँ बढ़ैत रहत. मैथिली सं जुडल संस्था सभ कें आगू आबि मैथिली पाठकक उदासीनता दूर करबाक चाही.
पुरस्कार पर अपन प्रतिक्रिया व्यक्त करैत ओ कहलनि जे पंडित चन्द्र नाथ मिश्र 'अमर', डा. रामदेव झा, डा. भीम नाथ झा ओ डा.सुरेश्वर झा केर प्रेरणा ओ सहयोग सं ओ आइ एहि योग्य भेलाह अछि. चंदा झा ओ लालदासक रामायणक तुलनात्मक अध्ययन, भूकंप काव्य, हंत अयोध्या कांड व संग रचना आदि हिनक प्रकाशित कृति छनि. हुनक आगामी पोथी मैथिलीक आँगन मे, मैथिली उपन्यास ग्राम जीवन ओ संस्मरण अछि. वर्ष 1955 मे लहेरियासरायक कबिलपुर मे जनमल डा. झा केर स्कूली शिक्षा एम एल एकेडमी सं भेलनि. इंटर व स्नातक केर शिक्षा ओ महारानी कल्याणी कॉलेज सं ओ पीजी केर उपाधि मिथिला विश्वविद्यालय सं प्राप्त कयलनि. एखन ओ एम एल एस एम कॉलेजक मैथिली विभाग मे सहायक प्राध्यापकक पद पर कार्यरत छथि.
(Source)


text:
एकता कपूर
एकता जितेन्द्र कपूर (सिन्धी: ايڪتا جیتندرا ڪپوُر ((नस्तालिक)) (जन्म: १ ९ जुन १९७५) एक भारतीय टेलिभिजन एवम् चलचित्र निर्मात्री छी । ओ बालाजी टेलीफिल्म्सक क्रियेटिभ हेड एवम् संयुक्त प्रबन्ध निर्देशक छी । हुनकर पिता सेहो प्रसिद्ध बलिउड अभिनेता जितेन्द्र आ माता शोभा कपूर छी । हुनकर छोट भाई तुषार कपूर सेहो हिन्दी चलचित्र अभिनेता छी ।[१][२][३]
सन्दर्भ सामग्रीसभ[सम्पादन करी]
- ↑ Sabharwal, Rahul (२१ जनवरी २०१०), "Meet the 'real' Ekta Kapoor", हिन्दुस्तान टाइम्स, अभिगमन तिथि ३१ जनवरी २०१०।
- ↑ "Ekta Kapoor springs a surprise", द हिन्दू, १ जुलाई २००२, अभिगमन तिथि ३१ जनवरी २०१०।
- ↑ "Ekta Kapoor & family take pay cut", द हिन्दू, २ अक्टूबर २००९, मूलसँ ४ फ़रवरी २०१३-के सङ्ग्रहित, अभिगमन तिथि ३१ जनवरी २०१०।


text:
सामाजिक सुरक्षाक
इ विषय सामाजिक सुरक्षा कें विभिन्न पहलुक भोजन कें अधिकार, आवास, सुरक्षा ,रोजगार , पेंश्न व मां के लाभ आदि कें जानकारी दइ छै.
- अटल पेंशन योजना
- एहि भाग मे अटल पेंशन योजना कें जानकारी देल गेल अछि।
- प्रधानमंत्री सुरक्षा बीमा योजना
- एहि भाग मे प्रधानमंत्री सुरक्षा बीमा योजनाक जानकारी देल गेल अछि।
- प्रधानमंत्री जीवन ज्योति बीमा योजना
- एहि मे प्रधानमंत्री जीवन ज्योति बीमा योजनाक जानकारी देल गेल अछि।
- प्रधानमंत्री उज्जवला योजना
- अई भाग मे बीपीएल परिवारक कें एलपीजी उपलब्ध करैवा कें लें उज्जवल योजना कें जानकरी दैल गेलक्ष्या.


text:
हमर गामक ओ थाले-थाल सड़क आब बनि गेल अछि. लोक मे एहि कें ल' खुशी छै. आब लोक सरकार पर डिपेंड रहब छोडि देने अछि. ग्रामीण सभ सड़कक दुनू कात पनिबट सामूहिक प्रयास सं बनेबाक बात क' रहल छलाह. एहि सं पहिने एही सड़क पर एक पुलक फिनिशिंगक काज गामक लोक अपना स्तर पर केलनि आ सड़क चालू भेल जे दशक भरि सं अवरोधित छल. आब त' बसो-गाड़ी ट्राइल परिचालन करैत छै. बाबूजी कहलनि, 4-5 दिन मे सड़क पूरा तैयार भ' जाएत बस-गाडी लेल.
टेलीफोन हमरा गाम मे बड्ड पहिने सं छल आ बिजली सेहो. हमरा जहिया सं अकील भेल अछि ई दुनू सुविधा निर्बाध रहैत छल. कनियो दिक्कत भेलैक कि गामक उपभोक्ता लोकनि अप्पन प्रयास सं ई सेवा चालू करबैत छलाह. ओना आब मोबाइल रहने टेलीफोनक ओतेक बेगरता नै रहलैक आ बिजली लेल सेहो लोक आब सरकार पर डिपेंड नै अछि. दलानक आगू मे सोलर लाइट लागल छै मुदा सड़क अन्हारे छल. हम रातिक आठ बजे पहुंचलहुँ त' पहिने यैह बात पुछलियनि बाबूजी सं. कहलनि जे हेतैक कोनो खरापी, काल्हि धरि जरैत छलैक.
गाम मे टपिते दूटा कुकुर रस्ता रोकलक कि एकटा आठ-नओ बरखक बच्चा दौगि क' आएल आ ओहि दुनू कुकुर कें पुचकारि क' ल' गेल. अनचिन्हार त' छी हम गाम लेल. कनेक काल लेल चिंतितो भेलहुं जे ई दू दिनक गाम यात्रा बीस दिनक भ' सकैछ जओं ई कुकुर काटि लेत. खैर, पहुंचि गेलहुं घर नीके जकां.
गाछी इसकूल पक्का बनि गेल छै...दू महला. आब जल, शौचालय केर नीक बेवस्था छै इसकूल मे. हमरा सभ मास्टर साहेब दस मिनट कहि क' पड़ाइ छलहुं पोखरिक भीड़ दिस आ से झुण्ड मे. 10 मिनट के' कहय घंटो घुमैत छलहुं गाछी-बिरछी. कहियो काल क' घरो पर चलि आबी एही दस मिनटक छुट्टी मे. ओ दस मिनटक आनंद आबक नेना दोसर रूप मे उठबैत होएत.
पोखरिक घाट आब बनि गेलैक अछि मुदा जलकुम्ही ओहिना छै झंपने. स्नान आब साइते लोक करैए जा क'. घाटपरक सुखाएल तुलसी गाछ सैह त' कहि रहल छल. गढ़ पर शिव मंदिर नीक लागल. काली माए आ बाबा माधवानंद कौलाचार्य केर जग्गह पहिने सं बेसी नीक लागल. मुदा गढ़ केर प्राकृतिक सौन्दर्य हहरि रहल छै. एहि स्थानक विशेषता एकर प्राकृतिक सौन्दर्ये छै.
ब्रह्मास्थान मे सेहो पीपड़क गाछक नीचां मंदिर-भवन बनि गेल छै. ओतुक्का पोखरि मे एहि बेर बत्तख दल नै भेटल. मुनाइ बाबाक दलान पर कोनो भोजक तैयारी भ' रहल छल. दलान धरि गेलहुं त' अपने भेंट भेलाह. कहलनि, बोर्डक स्टूडेंट सभ कें फेयरवेल छै आइ. ओहि सरस्वतीक स्थल पर आब बड बेसी साधक अछि. हमरा मोन पडल ओ अखडा चौकी जाहि पर बैसि क' हम सभ 5टा सहपाठी पढैत छलहुं भोर-दुपहरिया. सरस्वती पुत्र आ शिक्षक प्रताप बाबू कें नै पाबि खटकल कनेक. आब ओ नै भेटताह कहियो. एहि सं पछिला बेर ओ दौगिक' आंगन जा चाह लेल कहने छलाह. विद्वान आ सहज व्यक्तित्वक लोक कम छै आब आ आब ओहो नै रहलाह.
आलम कें नमाज पढबाक छलैक आ ओ बाइकक चाभी ल' विदा भेल महजिद दिस. ओकरे संगे हमहूँ चौक पर विदा भ' गेलहुं. आब हमरा ओत्तहि सं कलकत्ता देखा रहल छल आ कंठ भरिया गेल छल. ई सोचि जे ने जानि फेर कहिया...!
— रूपेश त्योंथ